REGOLAMENT TAL-KUMMISSJONI (KE) Nru 2005/2006
tat-22 ta’ Diċembru 2006
li jimponi dazji proviżorji anti-dumping fuq l-importazzjonijiet ta’ fibri sintetiċi tal-poliesteri ta' qisien ta' qosor predeterminati ta' qisien ta' qosor predeterminat (il-PSF) li joriġinaw mill-Malażja u t-Tajwan
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 384/96 tat-22 ta’ Diċembru 1995 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1) (“ir-Regolament bażiku”), kif emendat l-aħħar mir-Regolament (KE) Nru 2117/2005 (2), u b’mod partikolari l-Artikolu 7 tiegħu,
Wara li kkonsulat lill-Kumitat Konsultattiv,
Billi:
A. PROĊEDURA
1. Bidu
(1)
Fit-12 ta’ April 2006, il-Kumissjoni ħabbret permezz ta’ avviż (“avviż ta’ bidu”) ippubblikat fil-Ġurnal Uffiċjali ta’ l-Unjoni Ewropea (3), il-bidu ta’ proċedura anti-dumping fir-rigward ta' l-importazzjonijiet fil-Komunità ta' fibri sintetiċi tal-poliesteri ta' qisien ta' qosor predeterminat (“il-PSF”) li joriġinaw fil-Malażja u fit-Tajwan.
(2)
Il-proċedura anti-dumping kienet inbdiet wara lment li kien sar fit-3 ta' Marzu 2006 mill-Comité International de la Rayonne et des Fibres Synthétiques (“CIRFS” jew “il-kwelerant”) f'isem il-produtturi li jirrappreżentaw il-parti l-kbira, f’dan il-każ aktar minn 50 %, tal-produzzjoni totali Komunitarja tal-PSF. L-ilment kien fih evidenza ta’ dumping tal-prodott imsemmi u ta’ ħsara materjali ġejja minnu, li tqieset suffiċjenti biex jingħata bidu għall-proċeduri.
2. Miżuri fis-seħħ
(3)
F’Marzu ta’ l-2005, permezz tar-Regolament (KE) Nru 428/2005 (4), il-Kunsill impona dazji definittivi anti-dumping fuq l-importazzjonijiet tal-PSF li joriġinaw mir-Repubblika tal-Poplu taċ-Ċina, u s-Sawdi Arabja u emenda d-dazji eżistenti anti-dumping fuq il-PSF li joriġinaw mir-Repubblika tal-Korea. Barra minn hekk, hemm fis-seħħ miżuri anti-dumping fuq importazzjonijiet tal-PSF mill-Belarus (5).
3. Partijiet milquta mill-proċedura
(4)
Il-Kummissjoni wissiet uffiċjalment lill-produtturi esportaturi fil-Malażja u fit-Tajwan, lill-importaturi/negozjanti u l-assoċjazzjonijiet tagħhom, il-fornituri tagħhom u l-utenti kkonċernati, ir-rappreżentanti tal-pajjiżi esportaturi kkonċernati kif ukoll lill-kwelerant u lill-produtturi kollha magħrufa tal-Komunità dwar il-bidu tal-proċedura. Il-partijiet interessati ngħataw l-opportunità biex jesprimu l-opinjonijiet tagħhom bil-miktub u jitolbu li jinstemgħu fiż-żmien stipulat imsemmi fl-avviż ta' bidu. Il-partijiet li għamlu din it-talba ngħataw l-opportunità li jinstemgħu.
(5)
Minħabba n-numru x’aktarx kbir ta’ produtturi esportaturi tat-Tajwan imsemmija fl-ilment, u n-numru kbir ta’ produtturi tal-Komunità u importaturi tal-PSF, it-teħid ta’ kampjuni kien maħsub fl-avviż ta' bidu biex ikun iddeterminat id-dumping u l-ħsara, skond l-Artikolu 17 tar-Regolament bażiku.
(6)
Sabiex il-Kummissjoni tkun tista’ tiddeċiedi dwar jekk it-teħid ta’ kampjuni jkunx meħtieġ u, jekk iva, biex tagħżel kampjun, il-produtturi esportaturi kollha mit-Tajwan, il-produtturi u l-importaturi tal-Komunità ntalbu jidentifikaw ruħhom lill-Kummissjoni u jagħtu, kif speċifikat fl-avviż ta' bidu, informazzjoni bażika dwar l-attivitajiet tagħhom marbuta mal-PSF matul il-perjodu 1 ta’ Jannar 2005 sal-31 ta’ Diċembru 2005. (“perjodu ta’ investigazzjoni” (iil-PI)).
(7)
Fil-każ tat-Tajwan, disa' kumpaniji wieġbu għall-mistoqsijiet dwar it-teħid ta' kampjuni. Tmienja minn disa' rrappurtaw bejgħ esportat lejn il-Komunità matul iil-PI. Erba’ kumpaniji li jirrappreżentaw aktar minn 80,0 % tal-kwantitajiet ta’ esportazzjoni rrappurtati lejn il-Komunità, matul il-PI, kienu inklużi fil-kampjun. Il-kampjun magħżul kien ibbażat fuq l-akbar volum rappreżentattiv ta’ esportazzjonijiet li setgħu jiġu investigati fiż-żmien disponibbli. Skond l-Artikolu 17(2) tar-Regolament bażiku, l-awtoritajiet tat-Tajwan kienu kkonsultati u ma wrew l-ebda oġġezzjoni. Il-kampjun kien magħmul mill-kumpaniji li ġejjin:
-
Far Eastern Textile Ltd.
-
Nan Ya Plastics Corporation
-
Tung Ho Spinning Weaving & Dyeing Co., Ltd.
-
Tuntex Distinct Corporation u l-kumpanija relatata tagħha Tuntex Synthetic Corporation
(8)
Fejn jidħlu l-importaturi fil-Komunità Ewropea, tliet importaturi biss li mhumiex relatati identifikaw ruħhom u taw l-informazzjoni mitluba fil-ħin. Għalhekk ma kienx hemm bżonn li tintuża’ l-metodoloġija tat-teħid ta' kampjuni. Intbagħtu kwestjonarji lil dawn it-tliet importaturi mhux relatati iżda tnejn minnhom tqiesu sussegwentement li mhux qed jikkooperaw billi naqqsu milli jimlew il-kwestjonarju kollu li ntbagħatilhom.
(9)
Fejn jidħlu l-produtturi ta’ l-industrija Komunitarja, tlieta minnhom biss identifikaw ruħhom, taw l-informazzjoni mitluba fil-ħin u kienu lesti li jwieġbu l-kwestjonarju. Għalhekk ma kienx hemm bżonn li tintuża' l-metodoloġija tat-teħid ta' kampjuni.
(10)
Il-Kummissjoni bagħtet kwestjonarji lill-partijiet kollha li kien magħruf li kienu kkonċernati u/jew lill-kumpaniji l-oħra kollha li identifikaw ruħhom fiż-żmien stipulat fl-avviż tal-bidu. Irċeviet risposti mingħand żewġ produtturi esportaturi Mależjani, mingħand erba’ produtturi esportaturi mit-Tajwan inklużi fil-kampjun, minn kumpanija relatata ma' produttur esportatur mit-Tajwan, kif ukoll mingħand tliet produtturi tal-Komunità, importatur wieħed mhux relatat, fornitur wieħed tal-materjal mhux maħdum u mingħand seba’ utenti.
(11)
Il-Kummissjoni fittxet u vverifikat l-informazzjoni kollha li qieset meħtieġa bil-għan li tiddetermina b’mod proviżorju d-dumping, il-ħsara minnu u l-interess tal-Komunità. Saru żjarat ta’ verifika fil-bini tal-kumpaniji li ġejjin:
(a)
Produtturi tal-Komunità
-
Advansa GmbH, Hamm, il-Ġermanja
-
Wellman International Ltd., Kells, l-Irlanda
-
La Seda de Barcelona, Barcelona, Spanja
(b)
Importatur mhux relatat
-
SIMP SPA, Verrone, l-Italja
(ċ)
Utenti
-
Tharreau Industries, Chemillé, Franza
-
Libeltex, Meulebeke, il-Belġju
(d)
Produtturi esportaturi fil-Malażja
-
Hualon Corporation (M) Sdn. Bhd., Kuala Lumpur
-
Penfibre Sdn. Bhd., Penang
(e)
Produtturi esportaturi fit-Tajwan
-
Far Eastern Textile Ltd., Taipei
-
Nan Ya Plastics Corporation, Taipei
-
Tung Ho Spinning Weaving & Dyeing Co., Ltd., Taipei
-
Tuntex Distinct Corporation, Hsichih, Taipei County, u l-kumpanija relatata tagħha Tuntex Synthetic Corporation, Hsichih, Taipei County
4. Perjodu ta’ investigazzjoni
(12)
L-investigazzjoni tad-dumping u l-ħsara kienet tkopri l-perjodu mill-1 ta’ Jannar 2005 sal-31 ta’ Diċembru 2005 (“perjodu ta’ investigazzjoni” jew “il-PI”). L-eżami tax-xejriet fil-kuntest ta’ l-analiżi tal-ħsara kopra l-perjodu mill-1 ta’ Jannar 2002 sa l-aħħar tal-PI (“il-perjodu kkunsidrat” jew il-Perjodu ta’ Investigazzjoni tal-Ħsara “il-PIĦ”).
B. IL-PRODOTT IKKONĊERNAT U L-PRODOTT SIMILI
5. Il-Prodott ikkonċernat
(13)
Il-prodott ikkonċernat huwa fibri sintetiċi tal-poliesteri ta' qisien ta' qosor predeterminat, mhux imqardax, mhux mimxut jew inkella pproċessat għat-tkebbib f’ħajt u bħalissa hu klassifikabbli taħt il-kodiċi NM 5503 20 00. Hu magħruf aktar bħala fibri tal-poliesteri ta' qisien ta' qosor predeterminat.
(14)
Il-prodott hu materjal bażiku użat f’diversi stadji tal-proċess tal-manifattura ta’ prodotti tat-tessuti. Il-konsum Komunitarju tal-PSF huwa użat jew għat-tkebbib f’ħajt, jiġifieri l-fabbrikazzjoni ta’ filamenti għall-produzzjoni ta’ tessuti, imħallta ma’ fibri oħra bħat-tajjar u s-suf jew għall-użu mhux minsuġ bħall-mili, jiġifieri l-mili jew l-ikkuttunar ta’ ċerti oġġetti tat-tessuti bħall-imħaded, is-sedili tal-karozza u l-ġgieget..
(15)
Il-prodott jinbiegħ f’tipi differenti ta’ prodotti li jistgħu jiġu identifikati mill-ispeċifikazzjonijiet differenti bħall-piż, kemm hu sod, kemm ileqq u kemm hu trattat bis-silikon jew permezz tal-klassifikazzjoni tagħhom f’familji ta’ prodotti bħal fibri tondi, vojta, bi-komponenti u speċjalitajiet bħal fibri kuluriti u tri-lobal. Mill-aspett tal-produzzjoni, tista’ ssir distinzjoni bejn PSF verġni, magħmul minn materjal mhux maħdum verġni, u PSF riġenerat, magħmul minn poliester riċiklat. Fl-aħħarnett, il-kwalità’ tista’ ma tkunx ta’ standard jew prima.
(16)
L-investigazzjoni wriet li t-tipi kollha tal-prodott ikkonċernat kif definiti fil-premessa 13, minkejja differenzi f’għadd ta’ fatturi kif imfissra fil-premessa preċedenti, għandhom l-istess karatteristiċi bażiċi u kimiċi u jintużaw għall-istess għanijiet. Għalhekk, u għall-fini ta' din il-proċedura anti-dumping, it-tipi kollha tal-prodott ikkonċernat jitqiesu bħala prodott wieħed.
6. Prodott simili
(17)
Il-prodott ikkonċernat, u l-PSF magħmul u mibjugħ fil-Komunità mill-industrija Komunitarja u l-PSF magħmul u mibjugħ fis-suq domestiku taż-żewġ pajjiżi esportaturi nstabu li kellhom bażikament l-istess karatteristiċi fiżiċi u kimiċi u l-istess użu. Għalhekk huma proviżorjament meqjusa li jixxiebhu skond it-tifsira ta’ l-Artikolu 1(4) tar-Regolament bażiku.
C. DUMPING
7. Metodoloġija ġenerali
(18)
Hawn taħt, hawn deskrizzjoni tal-metodoloġija ġenerali. Il-preżentazzjoni sussegwenti tas-sejbiet dwar id-dumping għall-pajjiżi kkonċernati għalhekk tiddeskrivi biss dawk il-kwistjonijiet speċifiċi għal kull pajjżi esportatur.
7.1 Valur normali
(19)
Skond l-Artikolu 2(2) tar-Regolament bażiku, l-ewwel ġie eżaminat għal kull esportatur produttur li kkoopera jekk il-bejgħ domestiku tiegħu ta' PSF kienx rappreżentattiv, jiġifieri jekk il-bejgħ kienx jirrappreżenta ta' lanqas 5 % tal-volum totali ta’ bejgħ li l-produttur esporta lejn il-Komunità.
(20)
Il-Kummissjoni sussegwentement identifikat dawk it-tipi ta’ PSF mibjugħa b’mod domestiku li kienu identiċi jew li kienu komparabbli direttament mat-tipi mibjugħa għall-esportazzjoni lejn il-Komunità. Fir-rigward ta’ l-eżaminar fuq bażi tat-tip ta’ prodott, u kif indikat fil-premessa 17, il-Kummissjoni qieset tipi ta’ prodotti mibjugħa b’mod domestiku u esportati, li kellhom l-oriġni, il-piż, il-kompożizzjoni, il-wiċċ magħmul mill-qtugħ tagħhom, il-lostru, il-kulur, it-trattament bis-silikon, il-kwalità u l-użu simili, bħala komparabbli direttament.
(21)
Għal kull tip mibjugħ mill-produtturi esportaturi fis-swieq domestiċi tagħhom u li nstabu li huma komparabbli direttament mat-tip ta’ PSF mibjugħ għall-esportazzjoni lejn il-Komunità, ġie stabbilit jekk il-bejgħ domestiku kienx rappreżentattiv biżżejjed għall-finijiet ta’ l-Artikolu 2(2) tar-Regolament bażiku. Il-bejgħ domestiku ta’ tip partikolari ta’ PSF kien meqjus rappreżentattiv biżżejjed meta l-volum totali tal-bejgħ domestiku ta’ dak it-tip matul il-PI irrappreżenta 5 % jew aktar tal-volum tal-bejgħ totali tat-tip komparabbli ta’ PSF esportat lejn il-Komunità.
(22)
Il-Kummissjoni eżaminat sussegwentement jekk il-bejgħ domestiku ta’ kull tip ta’ PSF, mibjugħ b’mod domestiku fi kwantitajiet rappreżentattivi jistax jitqies li sar waqt il-kummerċ normali skond l-Artikolu 2(4) tar-Regolament bażiku, billi stabbilixxiet il-proporzjon ta’ bejgħ bi qliegħ lil xerrejja indipendenti tat-tip ta’ PSF imsemmi.
(23)
F’każijiet fejn il-volum tal-bejgħ tat-tip ta’ PSF, mibjugħ bi prezz nett daqs jew aktar mill-prezz tal-produzzjoni kkalkulat, irrappreżenta aktar minn 80 % tal-volum tal-bejgħ totali ta' dak it-tip, u fejn il-prezz medju kkalkulat ta' dak it-tip kien ugwali għal jew aktar mill-prezz tal-produzzjoni, il-valur normali kien ibbażat fuq il-prezz domestiku proprja, ikkalkulat bħala medja mkejla tal-prezzijiet tal-bejgħ domestiku kollu ta’ dak it-tip magħmul matul il-PI, minkejja jekk dan il-bejgħ kienx bi qligħ jew le.
(24)
Fejn il-volum ta’ bejgħ bi qliegħ tat-tip ta’ PSF irrappreżenta 80 % jew anqas tal-volum tal-bejgħ totali ta’ dak it-tip, jew fejn il-prezz medju kkalkulat ta’ dak it-tip kien inqas mill-prezz tal-produzzjoni, il-valur normali kien ibbażat fuq il-prezz domestiku proprja, ikkalkulat bħala medja mkejla tal-bejgħ bi qliegħ ta’ dak it-tip biss, dejjem jekk dan il-bejgħ irrappreżenta 10 % jew aktar tal-volum totali ta’ bejgħ ta’ dak it-tip.
(25)
Fejn il-volum ta’ bejgħ bi qliegħ ta’ kwalunkwe tip ta’ prodott kien jirrappreżenta inqas minn 10 % tal-volum tal-bejgħ totali ta’ dak it-tip, tqies li dan it-tip partikolari nbiegħ fi kwantitajiet mhux suffiċjenti biex il-prezz domestiku jkun jista’ jservi bħala bażi xierqa biex jiġi stabbilit il-valur normali.
(26)
Kull meta l-prezzijiet domestiċi ta’ tip ta’ prodott partikolari mibjugħ minn esportatur produttur ma setgħux jintużaw sabiex jiġi stabbilit il-valur normali, kellu jiġi applikat metodu ieħor. F’dawk il-każijiet, u skond l-Artikolu 2(3) tar-Regolament bażiku, il-valur normali ssawwar fuq bażi ta' l-ispejjeż tal-fabbrikazzjoni ta' kull produttur esportatur flimkien ma' ammont raġonevoli għall-ispejjeż tal-bejgħ, ġenerali u amministrattivi (“SG&A”) u ammont raġonevoli għall-qliegħ.
(27)
Għalhekk, il-Kummissjoni eżaminat jekk il-SG&A li ġġarrbu u l-qliegħ magħmul minn kull produttur esportatur konċernat fis-suq domestiku kinux data affidabbli.
(28)
L-ispejjeż domestiċi SG&A proprja tqiesu affidabbli fejn il-volum tal-bejgħ domestiku tal-kumpanija konċernata seta' jitqies rappreżentattiv kif imfisser fl-Artikolu 2(2) tar-Regolament bażiku. L-ammont ta’ qliegħ domestiku kien determinat fuq bażi tal-bejgħ domestiku magħmul waqt il-kummerċ normali.
(29)
Fil-każijiet kollha fejn dawn il-kundizzjonijiet ma ntlaħqux, il-Kummissjoni eżaminat jekk id-data ta’ esportaturi jew produtturi oħra fis-suq domestiku tal-pajjiż ta’ l-oriġini setgħux jintużaw skond l-Artikolu 2(6)(a) tar-Regolament bażiku. Fejn data affidabbli kienet teżisti biss għal produttur esportatur wieħed, l-ebda medja kif stipulata fl-Artikolu 2(6)(a) tar-Regolament bażiku ma setgħet tiġi stabbilita u ġie eżaminat jekk il-kundizzjonijiet ta’ l-Artikolu 2(6)(b) intlaħqux, jiġifieri l-użu tad-data fir-rigward tal-produzzjoni u l-bejgħ ta’ l-istess kategorija ġenerali ta’ prodotti għall-esportatur jew il-produttur ikkonċernat. Fejn dik l-informazzjoni li tikkonċerna l-SG&A u l-qliegħ ma kinux jeżistu jew ma ngħatawx mill-produttur esportatur, il-SG&A u l-qliegħ ġew stabbiliti skond l-Artikolu 2(6)(c) tar-Regolament bażiku, jiġifieri fuq bażita’ kull metodu ieħor raġonevoli.
7.2 Prezz ta’ l-esportazzjoni
(30)
Peress li l-esportazzjonijiet kollha saru lil xerrejja indipendenti fil-Komunità, il-prezzijiet ta’ l-esportazzjoni ġew stabbiliti skond l-Artikolu 2(8) tar-Regolament bażiku, prinċipalment fuq bażifuq bażi tal-prezzijiet ta’ l-esportazzjoni mħallsa jew li jridu jitħallsu fil-verità.
7.3 Paragun
(31)
Il-valur normali u l-prezzijiet ta’ l-esportazzjoni tqabblu b’mod li nbiegħu minn qabel. Għall-finijiet li jiġi żgurat paragun ġust bejn il-valur normali u l-prezz ta’ l-esportazzjoni, ingħata lok f’forma ta’ aġġustamenti għal differenzi li jaffettwaw il-prezzijiet u t-tqabbil tal-prezzijiet skond l-Artikolu 2(10) tar-Regolament bażiku. Ingħataw aġġustamenti xierqa fil-każijiet kollha fejn japplika, preċiżi u appoġġjati minn evidenza verifikata.
7.4 Livelli ta’ dumping
(32)
Skond l-Artikolu 2(11) u (12) tar-Regolament bażiku l-livelli ta’ dumping għal kull produttur esportatur kienu stabbiliti fuq bażi ta' paragun bejn il-valur normali medju kkalkulat skond it-tip ta' prodott u l-prezz medju kkalkulat ta' l-esportazzjoni skond it-tip ta' prodott kif stabbilit hawn fuq.
(33)
Hija drawwa konsistenti tal-Kummissjoni li tqis produtturi esportaturi relatati jew produtturi li jagħmlu parti mill-istess grupp bħala entità waħda biex jiġi determinat il-livell ta' dumping u b’hekk jiġi stabbilit livell wieħed ta' dumping għalihom. Dan hu b’mod partikolari minħabba l-fatt li l-kalkolu tal-livelli ta’ dumping individwali jistgħu jħajru mod kif iduru mal-miżuri anti-dumping, b’hekk jagħmluhom ineffettivi, billi jagħtu lok lill-produtturi esportaturi relatati biex jidderieġu l-esportazzjonijiet tagħhom lejn il-Komunità permezz tal-kumpanija bl-aktar livell baxx ta’ dumping individwali.
(34)
Skond din id-drawwa, il-produtturi esportaturi relatati li jappartjenu għall-istess gruppi tqiesu bħala entità waħda u attribixxew livell wieħed ta’ dumping li kien ikkalkulat fuq bażi tal-medja mkejla tal-livelli ta’ dumping tal-produtturi li kkooperaw fil-grupp rispettiv.
(35)
Il-livell ta’ dumping għall-produtturi esportaturi li kkooperaw, li taw isimhom skond l-Artikolu 17 tar-Regolament bażiku, iżda ma kinux parti mill-kampjun, ġie stabbilit fuq bażi tal-medja mkejla tal-marġini ta’ dumping tal-kumpaniji magħżula fil-kampjun, skond l-Artikolu 9(6) tar-Regolament bażiku.
(36)
Għal dawk il-produtturi esportaturi li ma kkooperawx, il-livell ta’ dumping kien stabbilit fuq bażi tal-fatti li kienu jeżistu skond l-Artikolu 18 tar-Regolament bażiku. Għal dan il-għan, il-livell ta’ nuqqas ta’ kooperazzjoni kien stabbilit l-ewwel billi tqabbel il-volum ta’ esportazzjonijiet lejn il-Komunità mogħti mill-produtturi esportaturi li kkooperaw ma' l-istatistika ekwivalenti tal-Eurostat dwar l-importazzjoni matul il-perjodu ta’ investigazzjoni.
(37)
Peress li l-livell ta’ kooperazzjoni kien baxx għaż-żewġ pajjiżi esportaturi, jiġifieri l-esportazzjonijiet mill-produtturi esportaturi li kkooperaw ta’ kull pajjiż esportatur irrappreżentaw inqas minn 80 % tal-volum ta’ importazzjoni minn dak il-pajjiż, il-livell ta’ dumping li fadal kien iddeterminat fuq bażi tal-medja ta’ l-ogħla tranżazzjonijiet dumped, fi kwantitajiet rappreżentattivi, tal-produtturi esportaturi li kkooperaw. Dan l-approċċ tqies neċessarju wkoll sabiex jiġi evitat l-għoti ta' bonus għal nuqqas ta' kooperazzjoni u minħabba l-fatt li ma kien hemm l-ebda indikazzjonijiet li parti li ma kkooperatx kienet dumped f'livell aktar baxx.
7.5 Il-Malażja
(38)
Ġew irċevuti risposti għall-kwestjonarji mingħand żewġ produtturi esportaturi.
7.5.1 Valur normali
(39)
Wieħed mill-esportaturi produtturi li kkooperaw ma kellux biżżejjed bejgħ rappreżentattiv tal-prodott li jixxiebah fis-suq domestiku tagħha.
(40)
Għalhekk, il-valur issawwar kif deskritt fil-premessa 26 ta’ hawn fuq.
(41)
L-investigazzjoni wriet li l-prezz tal-fabbrikazzjoni mogħti mill-kumpanija kien stmat inqas mill-valur proprja għaliex l-ispejjeż ġenerali regolari tal-kumpanija (inkluż it-tnaqqis fil-valur, l-ispejjeż tal-kiri, il-pagi u l-manutenzjoni) li fil-fatt intefqu matul il-PI kienu kklassifikati mill-ġdid għall-ispejjeż ta' l-SG&A. Il-kumpanija stqarret li din il-prassi saret sabiex tirrifletti r-rata baxxa ta' użu tal-kapaċità tal-faċilitajiet tal-produzzjoni tagħha. Minkejja dan, l-ispejjeż proprja li ntefqu ma jinkludux ukoll l-ispejjeż ġenerali regolari tal-fabbrika klassifikati mill-ġdid. Il-fatt li l-kumpanija ħadmet b’parti żgħira mill-kapaċità sħiħa tal-produzzjoni tagħha ma jfissirx li l-ispejjeż marbuta ma’ dawk il-faċilitajiet ma ġġarrbux. Tabilħaqq, dawk l-ispejjeż kienu mniżżla fir-rekords ta’ l-accounts tal-kumpannija u peress li kienu marbuta direttament mal-produzzjoni tal-prodott li jixxiebah, kellha ssir korrezzjoni ta' l-ispiża msemmija tal-fabbrikazzjoni.
(42)
Fin-nuqqas ta’ bejgħ domestiku tal-prodott simili u informazzjoni dwar l-istess kategorija ġenerali ta’ prodotti, matul il-perjodu ta’ investigazzjoni, l-ispejjeż SG&A kienu ddeterminati skond l-Artikolu 2(6)(ċ) tar-Regolament bażiku. B’mod partikolari, l-ispejjeż SG&A kienu bbażati fuq il-bejgħ totali tal-prodotti kollha fis-suq domestiku. Dawk l-ispejjeż ġew miżjuda ma' l-ispiża medja li l-kumpanija tonfoq għall-fabrikazzjoni, ta’ kull tip esportat, matul il-perjodu ta’ investigazzjoni.
(43)
Fir-rigward tal-qliegħ, u fin-nuqqas ta’ kull bażi oħra raġonevoli, intuża’ livell ta’ qliegħ ta’ 5 %. Ma kienet teżisti l-ebda informazzjoni li setgħet turi li dak l-ammont ta’ qliegħ jaqbeż ol-qliegħ li normalment jagħmlu esportaturi jew produtturi oħra meta jbiegħu prodotti ta’ l-istess kategorija ġenerali fis-suq domestiku tal-Malażja, kif meħtieġ bl-Artikolu 2(6)(ċ) tar-Regolament bażiku.
(44)
Produttur esportatur ieħor li kkoopera kellu bejgħ domestiku rappreżentattiv tal-prodott simili fis-suq domestiku tagħha. Iżda, il-bejgħ waqt il-kummerċ normali ma sarx fi kwantitajiet biżżejjed biex il-valur normali jkun jista’ jiġi bbażat fuq il-prezzijiet domestiċi proprja. Għalhekk, il-valur normali kellu jissawwar. Skond l-Artikolu 2(6) tar-Regolament bażiku, l-ispejjeż SG&A kienu bbażati fuq id-data proprja tal-kumpanija marbuta mal-produzzjoni u l-bejgħ, tal-prodott simili. Għall-qliegħ, bi qbil mal-produttur esportatur l-ieħor, intuża’ ammont ta’ qliegħ ta’ 5 %.
7.5.2 Il-prezz ta’ l-esportazzjoni
(45)
Iż-żewġ produtturi esportaturi biegħu direttament lil xerrejja indipendenti fil-Komunità. Għalhekk, il-prezzijiet ta' l-esportazzjoni ġew stabbiliti fuq bażi tal-prezzijiet li tħallsu jew li jridu jitħallsu fil-verità fil-Komunità skond l-Artikolu 2(8) tar-Regolament Bażiku.
7.5.3 Paragun
(46)
Sabiex ikun żgurat paragun ġust, ingħata lok għal differenzi fl-ispejjeż tat-trasport, ta’ l-assikurazzjoni, tat-tqandil, tat-tagħbija u spejjeż oħra, spejjeż tal-kreditu u dħul indirett fejn japplika u fejn hu ġġustifikat.
7.5.4 Livelli ta’ dumping
(47)
Il-livelli proviżorji ta’ dumping stabbiliti, imfissra bħala persentaġġ tal-prezz ta' l-importazzjoni CIF fil-fruntiera tal-Komunità fejn id-dazju mhux imħallas huma dawn li ġejjin:
-
Hualon Corporation (M) Sdn. Bhd., Kuala Lumpur 12,4 %
-
Penfibre Sdn. Bhd., Penang 14,7 %
-
Il-kumpaniji l-oħra kollha 23,0 %
7.6 It-Tajwan
(48)
Ġew irċevuti tweġibiet għall-kwestjonarju mingħand l-erba’ esportaturi produtturi magħżula fil-kampjun, kif ukoll mingħand kumpanija waħda relatata fil-pajjiż esportatur.
(49)
Produttur wieħed mit-Tajwan wieġeb għall-formola tat-teħid ta' kanpjuni u talab li dazju individwali jiġi stabbilit. Minkejja dan, din il-kumpanija ma kellha l-ebda esportazzjonijiet tal-PSF lejn il-Komunità matul il-PI u għalhekk ma setgħetx titqies bħala produttur esportatur. Għalhekk, l-ebda livell ta’ dumping individwali ma seta’ jiġi stabbilit għal din il-kumpanija u trid tiġi soġġetta għad-dazju residwu proviżorju stabbilit għall-produtturi tat-Tajwan l-oħra kollha. Il-kumpanija kienet mgħarrfa b'dan l-approċċ u ma rreaġġixxitx.
7.6.1 Nuqqas ta’ kooperazzjoni
(50)
L-investigazzjoni wriet li ż-żewġ produtturi esportaturi magħżula fil-kampjun, taw informazzjoni falza u qarrieqa lill-Kummissjoni.
(51)
Produttur wieħed esportatur irrapporta kwantitajiet ta’ bejgħ domestiku u valuri ta’ bejgħ li ma qablux mal-kwantitajiet proprja u l-valuri li ntbagħtu bil-baħar lix-xerrejja domestiċi tal-prodott simili. Tabilħaqq, għal ħafna tranżazzjonijiet instab li l-kwantitajiet rappurtati kienu ogħla u l-valuri kienu aktar baxxi minn dawk ordnati mix-xerrejja domestiċi, kif rifless fir-reġistru tal-kumpanija fid-dipartiment dwar it-tbaħħir. Għalhekk kellu jiġi konkluż li l-kwantitajiet li nbiegħu fil-verità kienu dawk kif ordnati mix-xerrej domestiku u mniżżla fir-reġistru tat-tbaħħir, aktar milli dawk rappurtati u li kienu jinsabu fil-fatturi murija lill-Kummissjoni.
(52)
Barra minn hekk, fir-rigward tal-valuri tal-bejgħ irrappurtati, instab ukoll li l-kumpanija żiedet tranżazzjonijiet fittizji biex bħallikieku l-ammont totali tal-fatturi kollha f’ordni waħda kien jaqbel ma’ l-ammont totali ta’ dik l-ordni. Dawn it-tranżazzjonijiet supplimentari kellhom ikunu fittizji għaliex ma ġewx irrappurtati fir-reġistru proprja tat-tbaħħir tal-kumpanija.
(53)
Ta’ min jinnota li għat-tranżazzjonijiet domestiċi rappurtati, li juru kwantitajiet u valuri falsifikati u li jinkludu t-tranżazzjonijiet fittizji, il-kumpanija tat noti biex turi li l-kunsinni tqassmu u fatturi u qalet li dawn kienu d-dokumenti ġenwini li kien hemm warajhom. Peress li d-data mogħtija nstab li ġiet imbagħbsa wieħed irid jikkonkludi li anki d-dokumenti li hemm warajhom ġew iffalsifikati sabiex jiġu konformi ma’ l-informazzjoni falsifikata mogħtija.
(54)
Permezz ta’ manipular tal-prezzijiet domestiċi tal-produzzjoni u l-kwantitajiet, il-kumpanija tat informazzjoni falza u qarrieqa lill-Kummissjoni.
(55)
Il-produttur esportatur l-ieħor instab ukoll li ta informazzjoni falza u qarrieqa fir-rigward tal-bejgħ domestiku tiegħu. B'mod partikolari, il-kumpanija rrappurtat ċerti tipi ta' prodotti ta' tranżazzjoni domestika li ma kinux l-istess bħal dak li kien hemm fl-ordni tal-klijent u reġistrati fil-ktieb ta' l-ordnijiet li kellu d-dipartiment tal-bejgħ tal-kumpanija. Dan sar fil-każ ta’ l-aktar tipi ta' PSF esportati, b'hekk qarrqu bil-Kummissjoni b'mod li użat il-prezzijiet domestiċi għalkemm il-bejgħ ikkonċernat ma kienx rappreżentattiv fis-sens ta' l-Artikolu 2(2) tar-Regolament bażiku, peress li kellu volumi baxxi.
(56)
Barra minn hekk, sabiex tiġi ġġustifikata d-differenza li nstabet għal tranżazzjoni waħda speċifika li turi li t-tip ta’ prodott li twassal ma kienx jikkorrispondi għal dak rappurtat lill-Kummissjoni, il-kumpanija tat dokument falsifikat, li kien kopja ta’ nota ta’ twassil iffirmata li allegatament intbagħtet b’faks minn klijent, fuq talba tal-kumpanija. Dan id-dokument ma kienx jikkorrispondi ma’ dak oriġinali li qabel kien ingħata mill-kumpanija. Tabilħaqq, it-tipi ta’ prodotti ma kinux l-istess li jfisser li l-evidenza li allegatament tappoġġja ġiet ivvintata bil-għan li tqarraq bil-Kummissjoni.
(57)
Barra minn hekk, l-investigazzjoni wriet li hu komuni għall-kumpaniji fit-Tajwan biex iżommu n-noti tat-twassil iffirmati mill-klijent, bħala prova li l-kwantitajiet ordnati fil-fatt twasslu. Dan ġie kkonfermat mill-produttur esportatur imsemmi u mill-produtturi esportaturi l-oħra li saritilhom żjara. Iżda, anki jekk il-Kummissjoni talbet b’mod speċifiku għal dawk in-noti tat-twassil għall-PI, l-ebda dokumenti ta’ dak it-tip ma ntwerew matul iż-żjara ta' verifika. Il-kumpanija għalhekk mhux biss ma ċaħditx milli tipprovdi d-dokumenti meħtieġa, iżda wkoll impediet b'mod sinifikanti l-investigazzjoni.
(58)
Minħabba l-fatt li ż-żewġ kumpaniji kienu kapaċi jipprovdu noti ta’ twassil u fatturi mbagħbsa biex jiġġustifikaw it-tranżazzjonijiet domestiċi, u li dawk id-dokumenti huma parti minn sistema integrata, wieħed irid jikkonkludi li kull dokument li hu marbut ma’ dik is-sistema jista’ jiġi mmanipulat u għalhekk mhux affidabbli. Barra minn hekk, in-natura u l-kobor ta' l-informazzjoni falza u qarrieqa jitfgħu wkoll dubju fuq l-integrità tad-data kollha mogħtija mill-kumpaniji. Għalhekk, ġie deċiż li wieħed għandu jinjora għal kollox l-informazzjoni mogħtija minn dawn il-kumpaniji, bi qbil ma' l-Artikolu 18 tar-Regolament bażiku.
(59)
Il-kumpaniji kienu mgħarrfa minn hemm 'l quddiem dwar il-bażi li fuqha kien maħsub li l-informazzjoni mogħtija tiġi injorata u ngħataw opportunità biex jagħtu aktar spjegazzjonijiet, skond l-Artikolu 18(4) tar-Regolament bażiku. Iżda, l-ispjegazzjonijiet mogħtija mill-kumpaniji ma kinux sodisfaċenti u ma setgħux jiċħdu l-evidenza li turi li huma kienu taw informazzjoni falsifikata u qarrieqa.
(60)
Il-livelli ta’ dumping kienu għalhekk determinati b’mod proviżorju fuq bażi tal-fatti li kien hemm, skond l-Artikolu 18 tar-Regolament bażiku.
7.6.2 Valur normali
(61)
Għal żewġ produtturi li kkooperaw, il-bejgħ domestiku tal-prodott simili kien rappreżentattiv.
(62)
Produttur esportatur wieħed biegħ fis-suq domestiku kemm lill-klijenti li jiġu u li ma jiġux minn xulxin. Il-bejgħ lill-klijent relatat inbiegħ mill-ġdid lil xerrejja indipendenti. Minħabba l-fatt li dawn iż-żewġ kumpaniji relatati kellhom l-istess funzjonijiet fir-rigward tal-produzzjoni u l-bejgħ tqis xieraq li wieħed iqishom bħala entità ekonomika waħda. Għalhekk, fejn hu possibbli, il-valur normali ġie stabbilit fuq bażi tal-prezz imħallas jew li jrid jitħallas, waqt il-kummerċ normali, mill-ewwel klijent indipendenti.
(63)
Għal ħafna tipi ta’ prodotti mibjugħa minn dawk il-produtturi li kkooperaw ma sarx bejgħ domestiku biżżejjed waqt il-kummerċ normali u l-valur normali kellu jissawwar skond l-Artikolu 2(3) tar-Regolament bażiku. F’dan il-każ, l-SG&A u l-qliegħ kienu bbażati fuq id-data proprja marbuta mal-produzzjoni u l-bejgħ, waqt il-kummerċ normali, tal-prodott simili mill-produttur esportatur li qed jiġi investigat, skond ix-chapeau ta’ l-Artikolu 2(6) tar-Regolament bażiku.
7.6.3 Il-prezz ta’ l-esportazzjoni
(64)
Għaż-żewġ produtturi esportaturi li kkooperaw, il-prezzijiet ta’ l-esportazzjoni ġew stabbiliti fuq bażi tal-prezzijiet li tħallsu jew li jridu jitħallsu fil-verità minn klijenti mhux relatati fil-Komunità skond l-Artikolu 2(8) tar-Regolament bażiku.
7.6.4 Paragun
(65)
Sabiex ikun assigurat paragun ġust, ingħata lok għal differenzi fl-ispejjeż tat-trasport, ta' l-assigurazzjoni, tat-tqandil, tat-tagħbija u spejjeż oħra, spejjeż tal-kreditu, spejjeż ta' l-assistenza teknika u qligħ indirett fejn japplika u hu ġġustifikat.
7.6.5 Livelli ta’ dumping
(66)
Għall-kumpaniji li kkooperaw li mhumiex imdaħħla fil-kampjun, il-livell ta’ dumping ġie stabbilit fuq bażi tal-medja mkejla tal-livelli ta’ dumping ikkalkulati għall-kumpaniji magħżula fil-kampjun, li jirrappreżentaw aktar minn 12,0 % ta’ l-esportazzjonijiet mit-Tajwan lejn il-Komunità. Għal dan il-għan, il-livelli ta’ dumping stabbiliti għall-produtturi li jesportaw li ma kooperawx, li kienu bbażati fuq il-fatti li kienu jeżistu skond l-Artikolu 18 tar-Regolament bażiku, ma ddaħħlux fil-medja, kif stipulat mill-Artikolu 9(6) tar-Regolament bażiku.
(67)
Il-livelli ta’ dumping proviżorji stabbiliti, imfissra bħala persentaġġ tal-prezz ta’ l-importazzjoni CIF fid-dazju mhux imħallas fil-fruntiera tal-Komunità huma dawn li ġejjin:
-
Far Eastern Textile Ltd., Taipei 29,5 %
-
Nan Ya Plastics Corporation, Taipei 29,5 %
-
Tung Ho Spinning Weaving & Dyeing Co., Ltd., Taipei 14,7 %
-
Tuntex Distinct Corporation, Hsichih, Taipei County 18,2 %
-
Tuntex Synthetic Corporation, Hsichih, Taipei County 18,2 %
-
Kumpaniji li kkooperaw mhux inklużi fil-kampjun 16,5 %
-
Il-kumpaniji l-oħra kollha 29,5 %
D. ĦSARA
1. Il-produzzjoni tal-Komunità
(68)
Matul il-PI, il-PSF ġie fabbrikat minn 18-il kumpanija fil-Komunità:
-
tmien produtturi tal-Komunità li lmentaw, li minnhom tlieta kkooperaw għal kollox mal-Kummissjoni waqt l-investigazzjoni,
-
sitt produtturi, li appoġġjaw għal kollox l-ilment iżda li ma kkooperawx fil-proċeduri,
-
erba’ produtturi li baqgħu siekta fl-istadju ta’ l-ilmenti u ma kkooperawx fil-proċeduri.
(69)
Fuq bażi ta’ dan ta’ hawn fuq, ġie kkunsidrat li l-PSF li pproduċew il-kumpaniji kollha msemmija hawn fuq jiffurmaw il-produzzjoni totali tal-Komunità skond it-tifsira ta' l-Artikolu 4(1) tar-Regolament bażiku.
2. L-industrija tal-Komunità
(70)
Kif spjegat fil-premessa 9, ta’ hawn fuq, tliet produtturi tal-Komunità taw isimhom, taw l-informazzjoni mitluba fl-avviż ta' bidu fil-ħin u kienu lesti li jwieġbu l-kwestjonarju. Il-kwestjonarji għalhekk intbagħtu lil dawn it-tliet produtturi tal-Komunità li appoġġjaw l-ilment u kkooperaw għal kollox fl-investigazzjonijiet. Dawn il-produtturi jirrappreżentaw aktar minn 25 % tal-produzzjoni tal-Komunità tal-prodott ikkonċernat u għalhekk huma meqjusa li jiffurmaw l-industrija tal-Komunità skond it-tifsira ta’ l-Artikoli 4(1) u 5(4) tar-Regolament bażiku.
3. Il-konsum tal-Komunità
(71)
Il-konsum tal-Komunità ġie stabbilit fuq bażi tal-volum ta' importazzjonijiet tal-prodott ikkonċernat mill-pajjiżi konċernati fuq bażi tad-data rappurtata flimkien ma' data tal-Eurostat u minn terza pajjiżi oħra kollha magħrufa li jipproduċu u jesportaw il-prodott konċernat lejn il-Komunità fuq bażi tal-Eurostat, flimkien mal-volum tal-bejgħ fis-suq tal-Komunità kemm ta’ l-industrija tal-Komunità kif ukoll tal-produtturi l-oħra tal-Komunità. Għal dawn ta’ l-aħħar, id-data rappurtata fil-kwestjonarji qosra li ntbagħtu kif imfisser fil-premessa 143 u li tikkonċerna dawk il-produtturi tal-Komunità li ma kkooperaw xejn, id-data li kien hemm fl-ilment intużat.
(72)
Fuq bażi ta’ dan, il-konsum tal-Komunità żdied kemxejn fuq il-perjodu ikkunsidrat, jiġifieri bi 3 % bejn l-2002 u l-PI. L-ewwel naqas b’5 % bejn l-2002 u l-2003 u mbagħad żdied b’aktar minn 8 % biex laħaq 834 093 tunnellata matul il-PI.
Tabella 1
Konsum fl-UE (volum)
2002
2003
2004
IP = 2005
Konsum (tunnellati)
810 226
771 298
825 969
834 093
Indiċi
100
95
102
103
4. Valutazzjoni kumulattiva ta’ l-effetti ta’ l-importazzjonijiet ikkonċernati
(73)
L-ewwel ġie eżaminat jekk l-importazzjonijiet mit-Tajwan u l-Malażja għandhomx jiġu vvalutati b’mod kumulattiv, skond l-Artikolu 3(4) tar-Regolament bażiku.
(74)
Instab li:
-
il-livelli ta' dumping stabbiliti b'relazzjoni ma' l-importazzjonijiet minn kull wieħed mill-pajjiżi kkonċernati kienu 'l fuq mil-limitu de minimis kif imfisser fl-Artikolu 9(3) tar-Regolament bażiku,
-
il-volumi ta’ importazzjonijiet minn kull wieħed minn dawn il-pajjiżi ma kienx negliġibbli fis-sens ta’ l-Artikolu 5(7) tar-Regolament bażiku, peress li l-prezzijiet fis-suq għal dawn il-pajjżi varjaw minn 2 % sa 13 % matul il-perjodu ta’ investigazzjoni u,
-
il-valutazzjoni kumulattiva nstab li kienet addattata minħabba l-kundizzjonijiet ta' kompetizzjoni bejn l-importazzjonijiet li joriġinaw f'dawn il-pajjiżi, u bejn dawn l-importazzjonijiet u l-prodott simili tal-Komunità. Għal dan il-għan, l-imġiba tas-suq ta’ l-esportaturi ġiet analizzata fid-dawl tal-prezzijiet ta' l-esportazzjoni u l-volumi. Instab li l-livell ta' tnaqqis fil-prezzijiet, li jvarja minn 43 % sa 50 % hu relattivament simili, u li l-prezzijiet tal-bejgħ taż-żewġ pajjiżi għandhom l-istess xejriet bħall-prodott simili magħmul u mibjugħ mill-industrija tal-Komunità. Instab ukoll li l-esportaturi mill-pajjiżi ikkonċernati jużaw mezzi ta’ bejgħ simili bħall-industrija tal-Komunità, l-aktar direttament lill-klijenti indipendenti. Barra minn hekk, l-investigazzjoni wriet li l-importazzjonijiet ikkonċernati u l-prodott simili għandhom l-istess karatteristiċi fiżiċi u kimiċi, u għalhekk qed jikkompetu ma’ xulxin skond it-tip.
-
Kif imfisser fit-tabella ta’ hawn taħt il-volum ta’ l-importazzjonijiet kemm mit-Tajwan kif ukoll mill-Malażja wera żieda sinifikanti b’mod partikolari bejn l-2004 u l-aħħar tal-PI.
(75)
Għal dawn ir-raġunijiet, hu konkluż b’mod proviżorju li l-kriterji kollha stipulati fl-Artikolu 3(4) tar-Regolament bażiku jintlaħqu u li l-importazzjonijiet li joriġinaw mit-Tajwan u l-Malażja għandhom jiġu vvalutati b'mod kumulattiv.
5. Importazzjonijiet mill-pajjiżi kkonċernati
5.1 Il-volum u l-prezz fis-suq ta’ l-importazzjonijiet ikkonċernati
(76)
Il-volum ta’ l-importazzjonijiet mill-pajjiżi rdoppja bejn l-2002 u l-PI. Filwaqt li dawn l-importazzjonijiet ammontaw għal 62 574 tunnellata fl-2002 laħqu livell ta’ 127 890 tunnellata matul il-PI. L-ewwel naqsu b’5 % bejn l-2002 u l-2003 u mbagħad żdiedu b’115 % sa l-aħħar tal-PI. Iż-żieda fl-importazzjonijiet kienet l-aktar evidenti bejn l-2004 u l-PI għaliex żdiedu b'76 %.
Tabella 2
L-importazzjonijiet mill-pajjiżi kkonċernati
Importazzjonijiet (tunnellati)
2002
2003
2004
IP
It-Tajwan
58 679
54 869
66 915
111 390
Indiċi
100
94
114
190
Il-Malażja
3 894
4 494
5 825
16 500
Indiċi
100
115
150
424
Pajjiżi totali kkonċernati
62 574
59 363
72 740
127 890
Indiċi
100
95
116
204
(77)
Il-prezz fis-suq tal-pajjiżi kkonċernati kważi rdoppja bejn l-2002 u l-PI: minn 8 % sa 15 % jiġifieri 7 punti ta’ persentaġġ oħra. Iż-żieda kien evidenti l-aktar bejn l-2004 u l-PI meta telgħet b’73,8 %.
Tabella 3
Il-prezz fis-suq tal-pajjiżi kkonċernati
Il-prezz fis-suq
2002
2003
2004
IP
It-Tajwan
7,2 %
7,1 %
8,1 %
13,4 %
Il-Malażja
0,5 %
0,6 %
0,7 %
2,0 %
Total tal-pajjiżi kkonċernati
7,7 %
7,7 %
8,8 %
15,3 %
5.2 Prezzijiet
(78)
Mill-2002 sal-PI, il-prezzijiet ta’ l-importazzjonijiet mill-pajjiżi kkonċernati żdiedu b’9 %. L-ewwel naqsu b’7 % bejn l-2002 u l-2003 u mbagħad żdiedu b’16 % bejn l-2003 u l-PI meta laħqu 1 156 Euro għal kull tunnellata metrika.
(79)
Din iż-żieda trid titqies fid-dawl tal-prezz tal-materjal mhux maħdum li kif imfisser fil-premessi 124 sa 129 żdied b’aktar minn 30 % bejn l-2002 u l-PI fuq livell dinji.
Tabella 4
Il-prezzijiet ta' l-importazzjonijiet ikkonċernati
Il-prezz tal-produzzjoni (Euro/tunnellata)
2002
2003
2004
IP
It-Tajwan
1 078
1 000
1 055
1 171
Indiċi
100
93
98
109
Il-Malażja
846
872
989
1 051
Indiċi
100
103
117
124
Total ta’ pajjiżi kkonċernati
1 063
990
1 050
1 156
Indiċi
100
93
99
109
5.3 Tnaqqis fil-prezz
(80)
Biex ikun iddeterminat it-tnaqqis fil-prezz id-data dwar il-prezz li tirreferi għall-PI ġiet analizzata. Il-prezzijiet tal-bejgħ rilevanti ta’ l-industrija tal-Komunità kienu prezzijiet netti wara tnaqqis ta’ skont u tat-taxxa. Biex jiġi ddeterminat it-tnaqqis fil-prezz id-data dwar il-prezz li tirreferi għall-PI ġiet analizzata. Fejn hemm bżonn, dawn il-prezzijiet ġew aġġustati għal livell mibjugħa minn qabel, jiġifieri minbarra l-ispejjeż tal-ġarr fil-Komunità. Il-prezzijiet ta’ l-importazzjoni tal-pajjiżi kkonċernati kienu wkoll netti mill-iskont u t-tnaqqis fit-taxxa u ġew aġġustati fejn kien meħtieġ għas-CIF tal-fruntiera tal-Komunità.
(81)
Il-prezzijiet tal-bejgħ ta’ l-industrija tal-Komunità u l-prezzijiet ta’ l-importazzjoni tal-pajjiżi kkonċernati tqabblu fl-istess livell ta’ kummerċ, l-aktar lill-klijenti indipendenti fis-suq tal-Komunità.
(82)
Matul il-PI, l-ammonti ta’ tnaqqis fil-prezz medju kkalkulat, imfisser bħala persentaġġ tal-prezzijiet ta’ bejgħ ta’ l-industrija tal-Komunità, varjaw minn 48 % sa 50 % għall-esportaturi tat-Tajwan u minn 43 % sa 47 % għall-esportaturi tal-Malażja. L-ammont ta’ tnaqqis fil-prezz medju kkalkulat kien 49 % għat-Tajwan u 45 % għall-Malażja.
6. Il-qagħda ta’ l-industrija tal-Komunità
(83)
Skond l-Artikolu 3(5) tar-Regolament bażiku, l-eżami ta’ l-impatt ta’ l-importazzjonijiet dumped fuq l-industrija tal-Komunità kien jinkludi valutazzjoni tal-fatturi u l-indiċi ekonomiċi kollha li jaffettwaw l-istat ta’ l-industrija tal-Komunità matul il-perjodu kkunsidrat.
6.1 Produzzjoni, kapaċità u użu tal-kapaċità
Tabella 5
Produzzjoni, kapaċità, u użu tal-kapaċità
2002
2003
2004
IP
Produzzjoni (tunnellati)
145 279
142 463
139 395
130 998
Indiċi
100
98
96
90
Kapaċità tal-produzzjoni (tunnellati)
172 334
172 734
174 134
156 734
Indiċi
100
100
101
91
Użu tal-kapaċità
84 %
82 %
80 %
84 %
Indiċi
100
98
95
99
(84)
Kif indikat fit-tabella ta’ hawn fuq, il-produzzjoni ta’ l-industrija tal-Komunità naqas b’ 10 % bejn l-2002 u l-PI. It-tnaqqis kien l-aktar bejn l-2004 u l-PI meta tilfet 6 % tal-volum tal-produzzjoni jew madwar 8 400 tunnellata.
(85)
Il-kapaċità tal-produzzjoni baqgħet relattivament stabbli bejn l-2002 u l-2004 u mbagħad naqset b’10 % bejn l-2004 u l-PI. Dan minħabba l-fatt li wieħed mill-produtturi ta’ l-industriji tal-Komunità organizza mill-ġdid il-produzzjoni tiegħu u ddeċieda temporanjament biex juża’ parti mit-tagħmir għall-produzzjoni ta’ prodotti li jħallu aktar qliegħ.
(86)
Fid-dawl tal-bidla fil-produzzjoni u l-kapaċità, l-użu tal-kapaċità naqas b’2 punti ta’ persentaġġ fis-sena bejn l-2002 u l-2004 u mbagħad żdied b’4 punti ta’ persentaġġ biex laħaq fil-PI l-istess livell bħal fl-2002.
6.2 Volum ta’ bejgħ, prezz fis-suq, tkabbir u prezzijiet medji tal-produzzjoni fil-KE
(87)
It-tabella ta’ hawn taħt turi kif marret l-industrija tal-Komunità meta mqabbla mal-bejgħ lill-klijenti indipendenti fil-Komunità.
Tabella 6
Volum ta’ bejgħ, prezz fis-suq, prezzijiet
2002
2003
2004
IP
Volum ta’ bejgħ (tunnellati)
136 030
131 354
135 838
121 057
Indiċi
100
97
100
89
Prezz fis-Suq
16,8 %
17,0 %
16,4 %
14,5 %
Indiċi
100
102
98
86
Prezzijiet tal-produzzjoni (Euro/tunnellata)
1 271
1 228
1 295
1 417
Indiċi
100
97
102
112
(88)
Il-volum tal-bejgħ ta’ l-industrija tal-Komunità naqas bi 11 % bejn l-2002 u l-PI. Għalkemm it-tnaqqis bejn l-2002 u l-2003 kważi tmewwet biż-żieda bejn l-2003 u l-2004 l-investigazzjoni wriet li t-tnaqqis ewlieni sar bejn l-2004 u l-PI meta ntilef 11 % tal-volum tal-bejgħ.
(89)
B’mod globali, il-prezz fis-suq ta’ l-industrija tal-Komunità naqas minn 16,8 % għal 14,5 % bejn l-2002 u l-PI. Dan il-prezz fis-suq naqas kemxejn bejn l-2002 u l-2003 u baqa’ jonqos sussegwentement sal-PI. It-tnaqqis kien l-aktar evidenti bejn l-2004 u l-PI fejn intilfu 2 punti ta' persentaġġ. Kemm it-tnaqqis fil-volum tal-bejgħ kif ukoll il-prezzijiet fis-suq għandhom jitqiesu fid-dawl tal-bidla fil-konsum tal-Komunità li żdied bi 3 % matul il-perjodu kkunsidrat.
(90)
Il-prezzijiet tal-produzzjoni ta’ l-industrija tal-Komunità l-ewwel naqsu bi 3 % bejn l-2002 u l-2003 u mbagħad żdiedu sal-PI biex laħqu 1 417 Euro kull tunnellata, jiġifieri żieda ta’ 12 % bejn l-2002 u l-PI. Kif diġa msemmi fil-premessa 79, dan għandu jitqies fid-dawl tal-bidla fil-prezz tal-materjal mhux maħdum (jiġifieri żieda b’aktar minn 30 % matul l-istess perjodu).
6.3 Stokks
(91)
Il-figuri ta’ hawn taħt jirrappreżentaw il-volum ta’ stokks fl-aħħar ta’ kull perjodu.
Tabella 7
Stokks
2002
2003
2004
IP
Stokks (f’mt)
12 997
14 940
10 517
12 760
Indiċi
100
115
81
98
(92)
L-investigazzjoni wriet li l-istokks ma jistgħux jitqiesu bħala fattur serju ta’ ħsara, peress li ma jistax jiġi prodott għall-istokk, u għalhekk ix-xejriet fl-istokks huma mogħtija bħala tagħrif. Il-livell ta’ stokks baqa’ stabbli sew b’mod globali. Żdied bi 15 % bejn l-2002 u l-2003, imbagħad naqas b’29 % sa l-aħħar ta’ l-2004 u mbagħad reġa’ żdied b’21 % biex laħaq kważi l-istess livell bħal fl-2002.
6.4 Investimenti u kapaċità biex tiġġenera l-kapital
Tabella 8
Investimenti
2002
2003
2004
IP
Investimenti (f’ '000 Euro)
3 772 874
7 143 402
5 042 707
9 657 326
Indiċi
100
189
134
256
(93)
Għalkemm l-investiment żdied sew bejn l-2002 u l-PI tqis li l-livell u n-natura ta’ l-investimenti (l-aktar tibdil ta’ makkinarju u manutenzjoni) huwa baxx għal industrija bbażata fuq il-kapital bħall-industrija tal-PSF.
(94)
L-investigazzjoni wriet li l-mod kif marret l-industrija tal-Komunità mil-lat finanzjarju ħżien iżda ma wrietx li l-kapaċità tagħha li tiġġenera l-kapital kienet diġà affettwata ħażin matul il-perjodu kkunsidrat.
6.5 Ammont ta’ qliegħ, dħul fuq l-investiment u likwidità
Tabella 9
Ammont ta’ qliegħ, dħul fuq l-investiment u likwidità
2002
2003
2004
IP
Ammont ta’ qliegħ fuq il-bejgħ tal-KE
0,4 %
-5,6 %
-0,8 %
-4,9 %
Indiċi
100
-1 311
- 181
-1 137
Dħul fuq l-assi kollha
-0,8 %
-8,9 %
2,1 %
-7,8 %
Indiċi
- 100
-1 094
265
- 966
Likwidità (f’ '000 Euro)
11 299
3 810
8 692
-4 393
Indiċi
100
34
77
-39
(95)
L-ammont ta’ qliegħ magħmul mill-industrija tal-Komunità naqas sew bejn l-2002 u l-2003 peress li naqas b'6 punti ta’ persentaġġ. Il-punt fejn wieħed ikun ħa jibda jirpilja seta’ kważi jintlaħaq fl-2004 iżda aktar tnaqqis fir-riżultati finanzjarji bejn l-2004 u l-PI wassal għal telf li jammonta għal 4,9 % tal-qligħ. Minħabba f’hekk, ir-riżultati finanzjarji ta’ l-industrija tal-Komunità kienu negattivi għal ħafna mill-IPI.
(96)
Ta’ min jinnota li matul l-istess perjodu, l-ispejjeż tal-produzzjoni żdiedu bi 17 % fil-Komunità. Fir-rigward tal-materjal mhux maħdum, iż-żieda kienet għolja daqs 30 % fuq livell dinji. Kemm id-dħul fuq l-assi totali u l-likwidità juru l-istess xejriet bħall-ammont ta' qliegħ, l-aktar it-tnaqqis mill-2002 għall-2003, wara titjib bejn l-2003 u l-2004 u tnaqqis serju aktar qawwi bejn l-2004 u l-PI.
(97)
Il-bidla fir-riżultati finanzjarji ta’ l-industrija Komunitarja għandha titqies fid-dawl tad-deċiżjoni meħuda minn wieħed mill-produtturi ta’ l-industrija tal-Komunità biex jorganizza mill-ġdid il-produzzjoni tagħha diġà msemmija fil-premessa 85 hawn fuq. Din l-organizzazzjoni mill-ġdid kellha effett negattiv fuq ir-riżultati finanzjarji ta’ dan il-produttur speċifiku li uża’ l-aktar proċess ta’ produzzjoni effiċjenti għall-produzzjoni ta’ prodotti li jħallu aktar qliegħ għad-detriment tal-PSF. Minħabba f'hekk, l-ispejjeż tal-produzzjoni ta' dan il-produttur tal-Komunità ma tqisux meta ġie kkalkulat il-livell ta' tneħħija tal-ħsara deskritt fil-premessa 172 ta’ hawn taħt.
(98)
Iżda ta’ min jinnota li l-produttur imsemmi hu kemxejn żgħir meta mqabbel mal-produtturi l-oħra inklużi fid-definizzjoni ta’ l-industrija tal-Komunità, l-analiżi tal-ħsara u x-xejriet marbuta mhumiex affettwati.
6.6 Xogħol, Produttività u Pagi
Tabella 10
Xogħol, Produttività u Pagi
2002
2003
2004
IP
Numru ta’ impjegati
813
796
701
659
Indiċi
100
98
86
81
Spejjeż tax-xogħol (f’ '000 Euro)
37 452
37 223
36 663
39 666
Indiċi
100
99
98
106
Produttività (tunnellati/impjegat)
178,7
179,0
198,9
198,8
Indiċi
100
100
111
111
(99)
In-numru ta’ ħaddiema impjegati mill-industrija tal-Komunitàa naqas minn 813 impjegati fl-2002 għal 659 persuni matul il-PI jiġifieri tnaqqis ta’ 19 %. Dan it-tnaqqis iżda kien akbar mit-tnaqqis fil-produzzjoni u għalhekk wassal għal titjib fil-produttività li kisbet 11 % fl-istess perjodu.
(100)
Ta’ min jinnota li minħabba l-ispejjeż soċjali li hemm fit-tnaqqis tal-ħaddiema l-ispejjeż marbuta ma’ l-impjegati ma setgħux jitnaqqsu matul il-perjodu kkunsidrat.
6.7 Id-daqs tal-livell ta’ dumping
(101)
Il-livelli ta’ dumping speċifikati fil-parti tad-dumping huma diġà sew ’l fuq minn de minimis, kif imfisser fl-Artikolu 9(3) tar-Regolament bażiku. Barra minn hekk, minħabba l-volum u l-prezz ta’ l-importazzjonijiet dumped, l-impatt tal-livelli proprja ta’ dumping ma jistax jitqies negliġibbli.
6.8 Irkuprar minn dumping fl-imgħoddi
(102)
Minkejja l-fatt li l-miżuri anti-dumping kienu imposti fuq l-importazzjonijiet tal-PSF li joriġinaw fir-Repubblika tan-Nies taċ-Ċina, u s-Saudi Arabja f’Marzu ta’ l-2005 (jiġifieri matul il-PI), id-data dwar il-ħsara miġbura matul il-PI ma timmirax lejn irkuprar mill-effetti ta’ dumping fl-imgħoddi.
6.9 Tkabbir
(103)
L-investigazzjoni wriet li minkejja żieda fil-konsum bi 3 % jew b’madwar 24 000 tunnellata, l-industrija tal-Komunità tilfet il-volum tal-bejgħ (-13 000 tunnellata) u l-prezz fis-suq (-1,9 punti ta’ persentaġġ) matul il-perjodu kkunsidrat.
7. Konklużjoni dwar il-ħsara
(104)
Matul il-perjodu kkunsidrat, il-volum ta’ PSF impurtat dumped irdoppja u l-prezz tiegħu fis-suq żdied b’7 punti ta’ persentaġġ biex jilħaq 15,3 % tas-suq tal-Komunità fil-PI. Wara żieda dinjija fil-prezzijiet tal-materjal mhux maħdum, il-prezz ta' l-importazzjoni dumped mill-pajjiżi kkonċernati żdiedet bejn l-2004 u l-PI. Iżda, iż-żieda ma kinetx tant li tagħmel tajjeb għaż-żieda fil-prezz tal-materjal mhux maħdum u dawn il-prezzijiet kienu b'mod konsistenti u b'mod sinifikanti aktar baxxi minn dawk ta' l-industrija tal-Komunità matul il-perjodu kkunsidrat.
(105)
L-investigazzjoni wriet li xi indikaturi tal-ħsara li għandhom x’jaqsmu ma’ l-industrija tal-Komunità baqgħu stabbli jew għaddew minn żviluppi pożittivi matul l-IIP, bħal pereżempju l-użu tal-kapaċità, l-investimenti u l-produttività.
(106)
Iżda, il-qagħda ekonomika ta’ l-industrija tal-Komunità dehret li bdiet sejra lura b’mod ġenerali mill-2002 sal-PI: il-produzzjoni, il-kapaċità tal-produzzjoni, il-prezz fis-suq, il-volum tal-bejgħ u x-xogħol naqsu. It-tnaqqis fil-volum tal-bejgħ fisser ukoll li l-industrija tal-Komunità ma setgħex tibbenifika miż-żieda fit-talba fis-suq prinċipali tagħha. L-investigazzjoni wriet ukoll li l-qagħda finanzjarja ta’ l-industrija tal-Komunità bdiet sejra lura sew: sar telf għal ħafna mill-IPI u d-dħul fuq l-investimenti u l-likwidità mill-attivitajiet tat-tħaddim kellhom l-istess xejra negattiva.
(107)
Minkejja żieda ta’ 12 % bejn l-2002 u l-PI, il-prezzijiet tal-bejgħ ta’ l-industrija tal-Komunità ma setgħux jirriflettu ż-żieda ta’ 30 % fil-prezzijiet tal-materjal mhux maħdum li ġrat fl-istess ħin. Barra minn hekk, instab li l-prezzijiet ta’ l-importazzjonijiet mill-pajjiżi kkonċernati kienu inqas minn dawk ta’ l-industrija tal-Komunità b’aktar minn 40 % matul il-PI.
(108)
Minħabba t-telf fil-prezz fis-suq, il-volum tal-bejgħ, u r-riżultati finanzjarji negattivi miksuba mill-industrija tal-Komunità b’mod partikolari matul il-PI hu konkluż b'mod proviżorju li l-industrija tal-Komunità ġarrbet ħsara materjali skond it-tifsira ta' l-Artikolu 3(5) tar-Regolament bażiku.
E. RAĠUNI
(109)
Skond l-Artikolu 3(6) tar-Regolament bażiku, ġie mistħarreġ jekk il-ħsara materjali li ġarrbet l-industrija tal-Komunità ġietx ikkawżata mill-importazzjonijiet dumped mill-pajjiżi kkonċernati. Skond l-Artikolu 3(7) tar-Regolament bażiku, il-Kummissjoni eżaminat ukoll fatturi oħra li setgħu għamlu ħsara lill-industrija tal-Komunità sabiex tassigura li kull ħsara magħmula minn dawk il-fatturi ma ġietx attribwita għall-importazzjonijiet dumped.
1. L-effett ta’ l-importazzjonijiet dumped
(110)
Ta’ min jiftakar li l-volum ta’ l-importazzjonijiet dumped li joriġinaw fil-pajjiżi kkonċernati żdiedu sew matul il-perjodu kkunsidrat. Kif jidher fit-tabella 2. taħt il-premessa 76, l-importazzjonijiet ikkonċernati rdoppjaw bejn l-2002 u l-PI, jiġifieri żieda minn 62 Ktunnellati fl-2002 għal madwar 127 Ktunnellati fil-PI. Matul l-istess perjodu ta’ żmien, il-prezz tagħhom fis-suq żdied b’mod sinifikanti b’7 punti ta’ persentaġġ jiġifieri minn 8 % għal aktar minn 15 %.
(111)
L-aktar żieda importanti fil-volum ta’ l-importazzjoni dumped saret bejn l-2004 u l-PI meta dawn l-importazzjonijiet żdiedu b’75 % u kisbu 6,5 punti ta’ persentaġġ fil-prezz fis-suq. Iż-żieda f’daqqa fl-importazzjonijiet dumped ġrat fl-istess waqt li l-qagħda ekonomika ta' l-industrija Komunitarja bdiet sejra lura. Tabilħaqq, l-investigazzjoni wriet li ħafna mill-indikaturi tal-ħsara marbuta ma’ l-industrija Komunitarja, b’mod speċjali, il-produzzjoni, il-kapaċità tal-produzzjoni, il-volum tal-bejgħ, il-prezz fis-suq u l-ammont ta’ qliegħ, marru lura sew bejn l-2004 u l-PI, l-aktar meta l-volumi ta' l-importazzjonijiet dumped żdiedu b’mod sinifikanti l-aktar.
(112)
Dan jgħodd tabilħaqq għall-produzzjoni li naqset b’6 %, il-volum tal-bejgħ li naqas bi 11 %, il-prezz fis-suq li naqas b’1,9 punti ta’ persentaġġ u l-ammont ta’ qliegħ li naqas b’5,7 punti ta’ persentaġġ bejn l-2004 u l-PI. Barra minn hekk, dan ġara meta l-importazzjonijiet dumped kienu inqas sew mill-prezzijiet ta’ l-industrija tal-Komunità b’aktar minn 40 %. L-effett ta’ din l-imġiba inġusta fil-prezzijiet kien li l-prezzijiet ta' l-industrija tal-Komunità ġew imrażżna u lanqas biss setgħu jkopru ż-żieda fil-prezzijiet tal-materjal mhux maħdum. Dan ġie kkonfermat ukoll mit-telf sinifikanti li ġarrbet l-industrija tal-Komunità matul il-PI.
(113)
Fuq bażi tal-fatti u l-konsiderazzjonijiet ta’ hawn fuq, jidher li ż-żieda f’daqqa fl-importazzjonijiet dumped bi prezz baxx mill-pajjiżi kkonċernati inzerta fl-istess żmien li l-industrija tal-Komunità kienet għaddejja minn qagħda ħażina. L-impatt negattiv ta’ l-importazzjonijiet dumped kien jinħass l-aktar mill-2004 sal-PI u kellu rwol determinati fid-deterjorament tal-qagħda ekonomika ta’ l-industrija Komunitarja.
2. L-effett ta’ fatturi oħra
2.1 L-iżvilupp tal-konsum
(114)
Bejn l-2002 u l-PI, il-konsum tal-Komunità żdied b’aktar minn 3 %. L-iżvilupp tal-konsum għalhekk ma kkontribwixxix għall-ħsara li ġarrbet l-industrija tal-Komunità. Għall-kuntrarju, f’kundizzjonijiet tas-suq normali, l-industrija tal-Komunità setgħet tistenna żieda fil-volum tal-bejgħ tagħha.
2.2 Importazzjonijiet minn terza pajjiżi oħra
(115)
L-importazzjonijiet minn pajjiżi terzi mhux milquta minn din l-investigazzjoni wrew l-iżvilupp li ġej matul il-perjodu kkunsidrat:
2.3 Importazzjonijiet minn pajjiżi oħra soġġetti għal dazji anti-dumping
Tabella 11
Importazzjonijiet minn pajjiżi oħra soġġetti għal dazji anti-dumping
Volum ta’ l-importazzjoni f’tunnellati
2002
2003
2004
IP
L-Awstralja
145
2
13
0
Il-Belarus
0
75
171
73
Iċ-Ċina
24 722
33 194
45 313
36 530
L-Indja
474
258
510
336
L-Indoneżja
1 423
285
493
234
Il-Korea ta’ Isfel
97 980
87 525
108 572
106 222
Is-Sawdi Arabja
16 859
21 816
27 096
6 383
It-Tajlandja
472
10
41
2
Total
142 075
143 164
182 209
149 779
Sors: Eurostat
Tabella 12
Il-prezz fis-suq ta’ pajjiżi oħra soġġetti għal dazji anti-dumping
Il-prezz fis-suq
2002
2003
2004
IP
L-Awstralja
0 %
0 %
0 %
0 %
Il-Belarus
0 %
0 %
0 %
0 %
Iċ-Ċina
3 %
4 %
5 %
4 %
L-Indja
0 %
0 %
0 %
0 %
L-Indoneżja
0 %
0 %
0 %
0 %
Il-Korea ta’ Isfel
12 %
11 %
13 %
13 %
Is-Sawdi Arabja
2 %
3 %
3 %
1 %
It-Tajlandja
0 %
0 %
0 %
0 %
Total
18 %
19 %
22 %
18 %
Sors: Eurostat
(116)
Kif indikat fit-tabella ta’ hawn fuq, il-prezz fis-suq tal-pajjiżi suġġetti għal dazji anti-dumping baqa’ stabbli bejn l-2002 u l-PI. Huma l-ewwel kisbu 4 punti ta' persentaġġ bejn l-2002 u l-2004 u mbagħad waqgħu lura għal-livell ta’ l-2002. L-importazzjonijiet mill-pajjiżi kollha suġġetti għal miżuri anti-dumping naqsu bejn l-2004 u l-PI jiġifieri bi 18 % fil-volum u 4 punti ta’ persentaġġ fil-prezz fis-suq.
(117)
Fid-dawl ta' dak imsemmi hawn fuq, hu konkluż b'mod proviżorju li l-importazzjonijiet minn terza pajjiżi suġġetti għall-miżuri ta' anti-dumping ma kellhomx effett li jinħass fuq il-ħsara ta' l-industrija Komunitarja.
2.4 Importazzjonijiet minn terza pajjiżi oħra mhux soġġetti għad-dazji anti-dumping
Tabella 13
Importazzjonijiet minn terza pajjiżi oħra mhux soġġetti għad-dazji anti-dumping
2002
2003
2004
IP
Volum ta’ l-importazzjoni f’tunnellati
64 305
63 720
86 359
92 775
Prezzijiet tal-produzzjoni (Euro/mt)
1 346
1 210
1 139
1 257
Prezz fis-suq
8 %
8 %
10 %
11 %
Li minnhom in-Niġerja
Il-volum ta’ l-importazzjoni f'tunnellati
6 677
8 173
11 834
10 901
-
prezzijiet (Euro/mt)
1 063
947
995
1 218
-
Il-prezz fis-suq
1 %
1 %
1 %
1 %
Li minnhom it-Turkija
Il-volum ta’ l-importazzjoni f’tunnellati
20 157
15 922
38 188
37 742
-
prezzijiet (Euro/mt)
1 116
1 061
1 067
1 204
-
Il-prezz fis-suq
2 %
2 %
5 %
5 %
(118)
L-importazzjonijiet minn terza pajjiżi oħra mhux suġġetti għad-dazji i naqsu bejn l-2002 u l-2003 u mbagħad żdiedu b’45 % bejn l-2003 u l-PI. Għalkemm il-prezzijiet tagħhom naqsu b’7 % bejn l-2002 u l-PI baqgħu minkejja kollox 9 % ogħla mill-prezzijiet tal-pajjiżi konċernati fil-PI.
(119)
Żewġ pajjiżi biss kellhom prezz fis-suq ugwali jew ogħla minn 2 % jiġifieri t-Turkija u n-Niġerja.
(120)
Iżda, ta’ min jinnota li l-prezzijiet tagħhom kienu qed jiżdiedu b'mod rispettiv bi 8 % u 15 % bejn l-2002 u l-PI u anki b’mod aktar sinifikanti bejn l-2004 u l-PI rispettivament bi 13 % u 22 % filwaqt li l-prezzijiet mill-pajjiżi kkonċernati żdiedu b’10 % biss matul l-istess perjodu. Barra minn hekk, il-prezzijiet tagħhom kienu bħala medja 4 % ogħla mill-prezzijiet iċċarġjati mill-esportaturi tat-Tajwan u tal-Malażja matul il-PI. Għalkemm il-volum tal-PSF Tork u Niġerjan żdied sew bejn l-2002 u l-PI, huma jammontaw rispettivament għal 10,1 % u 2,7 % biss ta’ l-importazzjonijiet fil-Komunità u t-Turkija biss kisbet parti żgħira mis-suq bejn l-2002 u l-PI jiġifieri 3 punti ta’ persentaġġ. Għalhekk, l-importazzjonijiet Niġerjani ma setgħux jikkontribwixxu għall-ħsara li ġarrbet l-industrija Komunitarja.
(121)
Fir-rigward tat-Turkija, ta’ min isemmi li ħafna mill-importazzjonijiet tal-PSF fil-Komunità jsiru minn waħda mill-kumpaniji li lmentaw inklużi fid-definizzjoni ta’ l-industrija Komunitarja, li hi relatata ma’ produttur esportatur Tork. Dan ix-xiri hu mmirat biex jissupplimenta l-għażla ta’ prodotti tal-produttur tal-Komunità msemmi f’perjodi meta t-talba għas-suq tkun kbira. Barra minn hekk, dawn l-importazzjonijiet ma kinux ikkawżati minn xi proġetti ta’ investiment abbandunati jew imdewwma suxxettibbli li għamlu tnaqqis fil-kapaċità tal-produzzjoni tal-kumpanija tal-Komunità relatata. Għalhekk ġie konkluż li l-prodotti Torok għaqqdu l-għażla ta’ prodotti ta’ l-industrija tal-Komunità b’hekk għenuha toffri għażla akbar ta’ mudelli lill-klijenti u li huma ma affettwawx b'mod negattiv il-qagħda ta' l-industrija Komunitarja.
(122)
Fid-dawl ta’ dan ta’ hawn fuq, hu konkluż b’mod proviżorju li l-importazzjonijiet minn pajjiżi terzi mingħajr il-miżuri anti-dumping ma kellhomx effett li jinħass fuq il-ħsara ta’ l-industrija Komunitarja.
2.5 Produtturi oħra tal-Komunità
(123)
Il-produtturi l-oħra tal-Komunità tal-prodott ikkonċernat żammew prezz fis-suq ta’ 41 % matul il-PI. Matul il-perjodu kkunsidrat, il-volum ta’ bejgħ tagħhom naqas bi 15 % u l-prezz tagħhom fis-suq naqas b’9 punti ta’ persentaġġ. Dan jissuġġerixxi li qegħdin f’pożizzjoni simili bħall-industrija Komunitarja, jiġifieri li ġarrbu ħsara mill-importazzjonijiet dumped. Għalhekk, wieħed ma jistax jikkonkludi li produtturi oħra tal-Komunità kkawżaw ħsara materjali lill-industrija Komunitarja.
2.6 Ċaqliq fil-prezzijiet tal-materjal mhux maħdum
(124)
Peress li l-prezz tal-materjal mhux maħdum huwa parti sostanzjali mill-ispiża totali tal-produzzjoni tal-PSF (madwar 60 % tal-prezz totali tal-produzzjoni) ġie eżaminat ukoll jekk il-ħsara materjali li ġarrbet l-industrija Komunitarja kinetx ġiet ikkawżata minn xi żieda fil-prezzijiet tal-materjal mhux maħdum. Il-produzzjoni ta’ l-hekk imsejħa PSF verġni hi magħmula mid-derivattivi taż-żejt mhux raffinat (l-aktar il-mono etilene glycol - l-MEG - u aċidu terephtalic purifikat - l-PTA -). Dan jista’ jkun magħmul ukoll minn materjal riċiklat (polietilene terephthalate - l-PET - flixkien u skart ieħor). Fl-aħħarnett, il-PSF jista’ jkun magħmul minn taħlita ta’ kemm materjal mhux maħdum, derivattivi taż-żejt mhux raffinat kif ukoll skart riċiklat tal-PET.
(125)
Il-prezzijiet tal-MEG u tal-PTA, bħala derivattivi taż-żejt mhux raffinat, jiddependu miċ-ċaqliq fil-prezz ta’ dan ta’ l-aħħar. F’dan ir-rigward, kif diġà spjegat fir-Regolament tal-Kunsill (KE) Nru 428/2005 (6), il-prezzijiet tal-MEG u tal-PTA żdiedu mill-2002 sa l-aħħar ta’ l-2003 b’14 %. Barra minn hekk, fuq bażi tas-sottomissjonijiet differenti li rreferew għal sorsi internazzjonali għall-bidliet fil-prezz tal-MEG u tal-PTA, instab li l-prezzijiet tal-MEG u tal-PTA żdiedu mill-2003 sa nofs il-PI b’ 25 % u 29 % rispettivament jiġifieri żieda ta' madwar 40 % bejn l-2002 u nofs l-2005.
(126)
L-estratt mill-Eurostat wera anki żieda fil-prezz ta’ 36 % bejn l-2002 u l-PI għall-PTA u 75 % għall-MEG matul l-istess perjodu. Din ix-xejra ġiet ikkonfermata wkoll permezz ta’ informazzjoni mogħtija mill-fornitur waħdieni ta’ materjal mhux maħdum li kkoopera.
(127)
Kif jista’ jidher mill-premessa 95 ta’ hawn fuq l-ispiża kollha tal-produzzjoni żdiedet b’17 % bejn l-2002 u l-PI. Dan juri li saru sforzi tar-raġunar mill-industrija Komunitarja biex ittejjeb l-effiċjenza tagħha u tmewwet b’mod partikolari l-effett taż-żieda fil-prezz tal-materjal mhux maħdum deskritt fir-reċitazzjonijiet 124 u 125 hawn fuq. Dan hu kkonfermat ukoll mill-kisba fil-produttività kif indikat fil-premessa 99. Iżda, minkejja l-isforzi tar-raġunar ta’ l-industrija Komunitarja, din iż-żieda fil-prezzijiet tal-materjal mhux maħdum ma setgħetx tiġi riflessa għal kollox fil-prezz tal-bejgħ medju tal-PSF magħmul mill-Komunità li żdied b’9 % biss mill-2002 sal-PI, minkejja l-fatt li l-fibri huma prodotti bi prezz sensittiv.
(128)
Barra minn hekk, ta’ min jinnota wkoll li l-produtturi kollha fid-dinja, għalhekk inklużi dawk fil-pajjiżi kkonċernati, kienu qed iħabbtu wiċċhom ma’ żieda simili fil-prezzijiet tal-materjal mhux maħdum għaliex dawn huma negozjati mad-dinja kollha bħala prodotti għad-dar. Għalhekk huwa ċar li l-prodotturi fil-pajjiżi kkonċernati ma żidux b’mod sinifikanti l-prezzijiet tagħhom ta’ l-esportazzjoni lejn il-Komunità biex jirriflettu dik il-bidla. Hu għalhekk meqjus li l-livell baxx tal-prezz ta’ l-esportazzjoni mill-pajjiżi konċernati wassal għal trażżin fil-prezz u għal sitwazzjoni fejn l-Industrija Komunitarja ma setgħetx iżżid il-prezzijiet tal-bejgħ tagħha biżżejjed. Inkella t-telf fil-klijenti u fil-prezz tas-suq kienu jkunu akbar minn dak misjub.
(129)
B’dak il-mod, hu meqjus li anki jekk jidher li ż-żieda fil-prezzijiet tal-materjal mhux maħdum setgħet wasslet b’xi mod għall-ħsara li ġarrbet l-industrija Komunitarja, mhix il-kawża vera ta’ dik il-ħsara. Tabilħaqq, huma l-importazzjonijiet iddampjati bi prezz baxx li żammew lill-industrija Komunitarja milli taddatta l-prezzijiet tagħhom għall-ispejjeż li żdiedu u hekk ikkawżaw il-ħsara materjali.
2.7 Ċaqliq fir-rati tal-kambju
(130)
Xi partijiet interessati kkumentaw li l-bidla fil-prezz ta’ l-importazzjonijiet ikkonċernati kienu influwenzata mill-bidla fl-Euro meta mqabbel mad-dollaru Amerikan. Hu minnu li bejn l-2002 u l-PI, id-dollaru Amerikan baqa’ jitlef fil-valur, jiġifieri minn 1,06 EUR għal 0,79 EUR jew - 25 %.
(131)
Wieħed irid jiftakar li l-investigazzjoni trid tistabbilixxi jekk l-importazzjonijiet dumped (fir-rigward tal-prezzijiet u l-volum) ikkawżawx ħsara materjali lill-industrija Komunitarja jew jekk dik il-ħsara materjali kinetx dovuta għal fatturi oħra. F’dan ir-rigward l-Artikolu 3(6) tar-Regolament bażiku jgħid li hemm bżonn li jiġi indikat li l-livell tal-prezz ta’ l-importazzjonijiet dumped ikkawża l-ħsara. Għalhekk dan jirreferi biss għal differenza bejn il-livelli tal-prezzijiet, u għalhekk m’hemm l-ebda ħtieġa li jiġu analizzati l-fatturi li jaffettwaw il-livell ta’ dawk il-prezzijiet.
(132)
Fil-prattika, l-effett ta’ l-importazzjonijiet dumped fuq il-prezzijiet ta’ l-industrija Komunitarja huwa eżaminat bażikament billi jiġi stabbilit it-tnaqqis fil-prezz, il-waqgħa fil-prezz u t-trażżin tal-prezz. Għal dan il-għan, il-prezzijiet ta’ l-esportazzjoni dumped u l-prezzijiet tal-bejgħ ta’ l-industrija Komunitarja jiġu mqabbla, u l-prezzjiet ta' l-esportazzjoni użati biex tiġi kkalkulata l-ħsara jistgħu xi kultant ikollhom bżonn jiġu mibdula f'munita oħra sabiex ikun hemm bażi komparabbli. Konsegwentement, l-użu tar-rati tal-kambju f'dan il-kuntest jassiguraw biss li d-differenza fil-prezz hi stabbilita fuq bażi komparabbli. Minn dan, jidher li r-rata tal-kambju tista' fil-prinċipju ma tkunx fattur ieħor tal-ħsara.
(133)
Dan ta’ hawn fuq hu kkonfermat ukoll mill-kliem ta’ l-Artikolu 3(7) tar-Regolament bażiku, li jirreferi għall-fatturi magħrufa barra l-importazzjonijiet dumped. Il-lista tal-fatturi l-oħra magħrufa f’dan l-Artikolu ma tagħmilx referenza għal xi fattur li jaffettwa l-livell tal-prezz ta’ l-importazzjonijiet dumped. Fil-qosor, jekk l-esportazzjonijiet huma dumped, u anki jekk ibbenefikaw minn żvilupp favorevoli tar-rati tal-kambju, hu diffiċli biex wieħed jara kif l-iżvilupp ta’ dik ir-rata tal-kambju jista’ jkun fattur ieħor li jikkawża l-ħsara.
(134)
Għalhekk, l-analiżi tal-fatturi li jaffettwaw il-livell tal-prezzijiet ta’ l-importazzjonijiet dumped, sew jekk ċaqliq fir-rata tal-kambju jew xi ħaġa oħra, ma tistax tkun konklużiva u dik l-analiżi tista' tmur lil hinn mir-rekwiżiti tar-Regolament bażiku.
(135)
Minkejja kollox, u mingħajr ħsara għal dan ta’ hawn fuq, kull allegazzjoni tat-tisħiħ fl-Euro meta mqabbel mad-dollaru Amerikan minħabba l-ħsara ta’ l-industrija Komunitarja għandha tkun tgħodd b’mod speċjali għall-perjodu meta t-tisħiħ imsemmi sar jiġifieri mill-2002 sa l-2004, u b’mod partikolari matul l-ewwel sentejn, meta d-differenzi bejn iż-żewġ muniti kienu jinħassu aktar. F’dak ir-rigward, ta’ min jinnota li l-importazzjonijiet ikkonċernati naqsu b’5 % bejn l-2002 u l-2003 filwaqt li l-aktar li ddgħajjef id-dollaru Amerikan meta mqabbel ma’ l-Euro kien matul l-istess perjodu (jiġifieri - 16 %). Bl-istess mod, filwaqt li d-dollaru Amerikan iddgħajjef b’25 % bejn l-2002 u l-2004, l-importazzjonijiet konċernati żdiedu b’16 % biss, filwaqt li meta d-dollaru Amerikan iddgħajjef b’2 % oħra bejn l-2004 u l-2005, l-importazzjonijiet ikkonċernati żdiedu b’75 %.
(136)
Barra minn hekk, l-importazzjonijiet minn pajjiżi barra dawk li nstab li kienu qed jiddampjaw ibbenefikaw ukoll mit-tisħiħ ta' l-Euro. Iżda, il-volumi tagħhom żdiedu b’mod aktar faċli minn dawk tal-pajjiżi kkonċernati u x-xejra tagħhom kienet aktar taqbel maċ-ċaqliq fir-rati tal-kambju. Tabilħaqq, huma żdiedu b’35 % bejn l-2002 u l- 2004 meta d-dollaru Amerikan iddgħajjef b’25 % (filwaqt li l-importazzjonijiet konċernati żdiedu b’17 %), u b’7 % biss bejn l-2004 u l-PI, meta d-dollaru Amerikan iddgħajjef b’2 % oħra (filwaqt li l-importazzjonijiet konċernati żdiedu b’75 %).
(137)
Il-fatt li r-rati tal-kambju tal-muniti u l-importazzjonijiet mill-pajjiżi kkonċernati ħadu xejriet differenti (bejn l-2002 u l-2003) jew xejriet b’modi diverġenti (bejn l-2004 u il-PI) jindika li ma jistgħux jitqiesu bħala fattur li kien il-kawża taż-żieda f’daqqa ta’ l-importazzjonijiet dumped mill-pajjiżi kkonċernati kif sostnew il-partijiet interessati.
2.8 Nuqqas ta’ ristrutturar ta’ l-industrija Komunitarja
(138)
Xi partijiet interessati qalu li l-industrija Komunitarja ma setgħetx tagħmel ristrutturar u tibbenefika għal kollox mid-dazji anti-dumping imposti għal diversi snin fuq firxa wiesgħa ta’ terza pajjiżi.
(139)
Iżda, irid jitqies li matul dak in-numru ta’ snin, l-industrija Komunitarja kienet qed tbati minn tagħwiġ fil-kummerċ u prezzijiet dumped li pajjiżi terzi kienu jagħmlu huma mbagħad. Is-suq tal-Komunità kien għalhekk preġudikat minn dan it-tagħwiġ b’hekk żamm lill-industrija Komunitarja milli tirkupra mid-drawwiet ta' dumping u tieħu deċiżjonijiet sani dwar in-negozju. Dan ċaħħad lil dik l-industrija mill-ammont ta’ previżjoni meħtieġa speċjalment għal deċiżjonijiet fit-tul.
(140)
Barra minn hekk, kif spjegat fil-premessa 127 l-industrija tal-Komunità għamlet sforzi biex tirristruttura li taw lok għal żieda fil-produttività u għamlu tajjeb għaż-żieda fil-prezz tal-materjal mhux maħdum. Dan sar fil-preżenza kontinwa ta’ importazzjonijiet dumped u għalhekk juri li l-industrija hi vijabbli u tista’ tħalli qliegħ, jekk jerġa’ jkun hemm livell ugwali li fih wieħed jikkompeti fis-suq tal-Komunità
3. Konklużjoni dwar ir-Raġuni
(141)
Fuq bażi ta’ l-analiżi ta’ hawn fuq, li ddistingwiet sew u firdet l-effetti tal-fatturi kollha magħrufa li għandhom effett fuq il-qagħda ta’ l-industrija Komunitarja mill-effett dannuż ta’ l-importazzjonijiet dumped, hu konkluż b’mod proviżorju li hemm rabta kawżali bejn l-importazzjonijiet dumped u l-ħsara tal-materjal li ġarrbet l-industrija Komunitarja skond it-tifsira ta' l-Artikolu 3(6) tar-Regolament bażiku. Din il-konklużjoni hi bbażata, min-naħa, fuq iż-żidiet kontinwi fil-volumi u l-prezzijiet fis-suq ta' l-importazzjonijiet konċernati, flimkien ma tnaqqis sostanzjali fil-prezz, u min-naħa l-oħra t-telf fil-prezz tas-suq u konsegwentement id-deterjorament tal-qagħda finanzjarja. Dawn l-iżviluppi kollha nzertaw fl-istess żmien. L-ebda wieħed mill-fatturi l-oħra eżaminati ma seta' jispjega kif marret lura l-qagħda ta' l-industrija Komunitarja.
F. L-INTERESS TAL-KOMUNITÀ
1. Kumment preliminari
(142)
Skond l-Artikolu 21 tar-Regolament bażiku, ġie meqjus jekk minkejja l-konklużjoni tad-dumping dannuż, jeżistux raġunijiet li jġagħlu 'l wieħed jikkonkludi li mhux fl-interess tal-Komunità li jiġu adottati l-miżuri ta' anti-dumping f'dak il-każ partikolari. Id-determinazzjoni ta' l-interess tal-Komunità kienet ibbażata fuq eżami ta' l-interessi kollha differenti involuti, jiġifieri dawk ta' l-industrija Komunitarja, ta' l-importaturi, tan-negozjanti u ta' min juża' l-prodott ikkonċernat.
(143)
Sabiex jiġi vvalutat l-impatt li x’aktarx ikun hemm mill-impożizzjoni jew in-nuqqas ta’ impożizzjoni tal-miżuri ntalbet informazzjoni mingħand il-partijiet kollha interessati li kienu jew magħrufa jew li taw isimhom. Fuq bażi ta’ dan, il-Kummissjoni bagħtet kwestjonarji lill-industrija Komunitarja, lil tliet importaturi mhux relatati, lil 22 utent u tliet fornituri tal-materjal mhux maħdum. Barra minn hekk, il-Kummissjoni kkuntattjat ukoll 14-il produttur Komunitarju li ma tax l-informazzjoni mitluba għall-għażla tal-kampjun sabiex tkun tista’ tikseb informazzjoni bażika dwar il-produzzjoni u l-bejgħ tagħhom.
(144)
Kif spjegat fil-premessa 10, it-tliet produtturi ta’ l-industrija Komunitarja li lmentaw, importatur wieħed mhux relatat, seba’ utenti u fornitur wieħed tal-materjal mhux maħdum wieġbu l-kwestjonarju. Barra minn hekk, sitt produtturi tal-Komunità taw l-informazzjoni bażika dwar il-produzzjoni u l-bejgħ tagħhom. Barra minn hekk, 3 assoċjazzjonijiet ta’ utenti taw sottomissjonijiet kontra l-miżuri.
2. Industrija Komunitarja
(145)
Ta’ min jiftakar li l-industrija Komunitarja ġarrbet ħsara materjali, kif stipulat fir-reċitazzjonijiet 104 u 108.
(146)
L-impożizzjoni tal-miżuri hi mistennija żżomm milli jibqa' jkun hemm tagħwiġ fis-suq u trażżin fil-prezzijiet. Il-miżuri jkunu jistgħu jgħinu lill-industrija Komunitarja biex iżżid il-bejgħ tagħha u b'hekk tirkupra l-prezz fis-suq mitluf, u tgawdi minn ekonomiji fil-kobor. Barra minn hekk, hu mistenni li l-industrija Komunitarja tkun tista’ żżid kemxejn il-prezzijiet tal-bejgħ tagħha f’livell li jkopri l-ispejjeż u jagħti lok għall-qliegħ. Dan x’aktarx jgħin lill-industrija Komunitarja biex tilħaq livelli ta’ qliegħ li huma meħtieġa fin-negozji li jinvestu ħafna kapital fejn iridu jibqgħu jsiru l-investimenti u hi tieħu vantaġġ mill-iżviluppi fis-suq tal-Komunità. Dan ikun jista’ jiggarantixxi l-vijabbiltà tan-negozju tal-PSF ta’ l-industrija Komunitarja.
(147)
Inkella, jekk il-miżuri anti-dumping ma jiġux imposti, x’aktarx li x-xejra negattiva tal-qagħda finanzjarja ta’ l-industrija Komunitarja tibqa’ sejra. L-industrija Komunitarja hi milquta b'mod partikolari minn nuqqas ta' dħul minħabba t-tnaqqis fil-prezzijiet, prezz fis-suq li qed jaqa' u telf sinifikanti. Tabilħaqq, minħabba t-tnaqqis kontinwu fid-dħul u x-xejra sinfikanti li sejra lura fil-PI, x’aktarx li l-qagħda finanzjarja ta’ l-industrija Komunitarja tibqa’ sejra lura aktar fin-nuqqas ta’ xi miżuri. Dan fl-aħħar mill-aħħar iwassal għal qtugħ fil-produzzjoni u għeluq tal-postijiet tal-produzzjoni, li għalhekk jheddu x-xogħol u l-investimenti fil-Komunità. Dan hu tassew minnu minħabba li s-suq Ewropew bħalissa huwa wieħed mill-ftit swieq ta’ esportazzjoni li fadal għall-pajjiżi konċernati wara l-impożizzjoni tad-dazji anti-dumping fuq il-PSF mit-Tajwan f'terza pajjiżi oħra bħall-Istati Uniti ta' l-Amerka, l-Indja u l-Ġappun.
(148)
B’dan il-mod, huwa konkluż b’mod proviżorju li l-impożizzjoni tal-miżuri anti-dumping jagħtu lok lill-industrija Komunitarja biex tirkupra mill-iddampjar dannuż li ġarrbet u għalhekk ikun fl-interess ta’ l-industrija Komunitarja. Il-produtturi l-oħra tal-Komunità x’aktarx jibbenefikaw ukoll mill-impożizzjoni tal-miżuri anti-dumping. Tabilħaqq, il-produtturi l-oħra tal-Komunità li ma tawx l-informazzjoni mitluba għall-għażla tal-kampjun iżda li ġew ikkuntattjati sussegwentement biex tinkiseb informazzjoni bażika dwar il-produzzjoni u l-bejgħ tagħhom instab li kienu f'qagħda simili minħabba li l-volum tal-bejgħ tagħhom naqas b'23 % u l-prezzijiet tal-bejgħ tagħhom żdiedu wkoll bi 12 % biss.
3. Impatt fuq l-importaturi u l-utenti
(149)
Importatur wieħed biss seta’ jitqies li kkoopera u dan l-importatur ma qabilx ma' l-impożizzjoni tal-miżuri għar-raġuni li żammew milli jiġi importat il-PSF bħala materjal mhux maħdum u seta' allegatament iġiegħal lill-industrija 'l bogħod mis-sors biex talloka ruħha barra mill-UE. Iżda, dan l-importatur ma setax jagħti informazzjoni preċiza dwar il-konsegwenzi ta’ xi waħda mill-miżuri fuq in-negozju tiegħu jew xi informazzjoni li tikkonċerna l-ammont ta’ qliegħ tal-bejgħ tiegħu tal-prodott ikkonċernat. Għalhekk, ma kienx possibbli li jiġi vvalutat l-effett li x’aktarx kellhom il-miżuri anti-dumping proposti fuq l-ammont ta’ qliegħ ta’ l-importatur li kkoopera.
(150)
Ta’ min jiftakar li l-miżuri anti-dumping mhumiex maħsuba biex iżommu milli jkun hemm importazzjonijiet fil-Komunità, iżda qed jassiguraw li l-importazzjonijiet ma jsirux bi prezzijiet dumped u li l-operaturi jkollhom aċċess għall-PSF bi prezz ġust. L-importazzjonijiet dejjem tħallew u xorta se jibqgħu jitħallew jidħlu fis-suq tal-Komunità. Mill-esperjenza riċenti nafu li anki bil-miżuri anti-dumping esportaturi tradizzjonali tal-Korea ta’ Isfel baqgħu jfornu lill-klijenti li hemm fil-Komunità. Kif spjegat fil-premessa 159 ta’ hawn taħt il-miżuri anti-dumping fuq ċerti pajjiżi bħall-Indja, l-Awstralja u l-Indoneżja skadew u hemm sorsi alternattivi ta’ fornituri disponibbli li mhumiex soġġetti għad-dazji anti-dumping, bħal pereżempju l-PSF min-Niġerja u mit-Turkija.
(151)
Fuq bażi ta’ dan, u minħabba n-numru kbir ta' importaturi li ma kkooperawx fil-proċedura, hu konkluż b'mod proviżorju li l-miżuri ta' anti-dumping mhux se jkollhom impatt tant negattiv fuq l-importaturi b'mod globali b'mod li jiġi megħlub il-bżonn li jitneħħew l-effetti li qed jgħawġu l-kummerċ dumping dannuż u biex jerġa' jkun hemm kompetizzjoni effettiva.
(152)
Dawk li jużaw il-prodott ikkonċernat jappartjenu għas-settur tat-tessuti. Is-suq tal-PSF hu maqsum fil-konsum ta' l-għażel (jiġifieri l-fabbrikazzjoni ta' filamenti għall-produzzjoni tat-tessuti, wara li jiġu jew ma jiġux imħallta ma' fibri oħra bħat-tajjar jew is-suf), il-konsum mhux minsuġ (jiġifieri l-fabbrikazzjoni ta’ folji u xbiek li ma ġewx mibdula fi ħjut ta' l-insiġ u li huma marbuta flimkien jekk bil-frizzjoni, u/jew imqiegħda flimkien, u/jew imwaħħla, minbarra l-karta), u l-konsum tal-mili (jiġifieri l-mili jew l-ikkuttunar ta' ċerti oġġetti tat-tessuti, bħal per eżempju l-imħaded jew is-sedili tal-karozzi).
(153)
Ħafna mill-utenti li kkooperaw f’din il-proċedura huma produtturi ta’ prodotti mhux minsuġa. Dawn l-utenti huma membri ta’ waħda mit-tliet assoċjazzjonijiet ta’ utenti li kkooperaw f’din il-proċedura, li jirrappreżentaw l-industrija mhux ta’ l-insiġ fuq livell Ewropew.
(154)
Barra l-informazzjoni dwar ix-xiri rappurtata fit-tweġibiet tagħhom għall-kwestjonarji, l-utenti li kkooperaw waqt il-PI jirrappreżentaw madwar 6 % tal-konsum totali tal-PSF fil-Komunità u madwar 7 % ta’ l-importazzjonijiet kollha mill-pajjiżi kkonċernati. Ta’ min jinnota li l-importazzjonijiet mill-pajjiżi kkonċernati jirrappreżentaw l-iżgħar parti tax-xiri tagħhom jiġifieri 16 %, filwaqt li l-importazzjonijiet minn terza pajjiżi oħra u x-xiri fl-UE għadu xorta jirrappreżenta b’mod rispettiv 44 % u 40 % tax-xiri tagħhom. Wieħed mill-utenti li kkoopera lanqas ma importa mill-pajjiżi kkonċernati bejn l-2002 u l-PI.
(155)
L-utenti indikaw numru ta’ argumenti kontra l-impożizzjoni tad-dazji.
(156)
L-ewwelnett, l-utenti qalu li l-miżuri anti-dumping setgħu jqiegħdu f’riskju l-industrija 'l bogħod mis-sors li timpjega aktar minn 20 000 ruħ, Filwaqt li l-industrija Komunitarja allegatament timpjega anqas minn 1 700 ruħ. Kien allegat li l-impożizzjoni tad-dazji setgħet twassal għat-telf fl-impjiegi fl-industrija 'l bogħod mis-sors jew biex il-faċilitajiet tal-produzzjoni jmorru barra mill-pajjiż.
(157)
Huma qalu wkoll li l-impożizzjoni tad-dazji anti-dumping twassal għal żidiet fil-prezz li l-utenti jridu jdaħħlu fil-prodotti 'l bogħod mis-sors. Dan l-iżvilupp imbagħad iwassal għal żieda fl-importazzjonijiet ta' prodotti 'l bogħod mis-sors bi prezz inqas minn pajjiżi terzi oħra u mill-pajjiżi kkonċernati minn din l-investigazzjoni.
(158)
Fl-aħħar qalu li l-industrija Komunitarja mhix kapaċi tforni għal kollox is-suq tal-Komunità u li l-impożizzjoni tad-dazji anti-dumping tħażżen il-qagħda finanzjarja ta’ l-utenti peress li huma jkollhom jibqgħu jimpurtaw mill-pajjiżi kkonċernati prodotti li ma jeżistux fil-Komunità bħal l-hekk imsejjaħ poliester li jinħall bil-mod.
(159)
Fir-rigward ta' l-allegata dipendenza fuq fornituri barranin, ta’ min jiftakar li permezz tar-Regolament tal-Kunsill (KE) Nru 1515/2006 (7) ġie deċiż li jitħassru l-miżuri eżistenti fuq l-importazzjonijiet mill-Awstralja, l-Indoneżja, it-Tajlandja u l-Indja. Filwaqt li l-miżura anti-dumping imposta mir-Regolament tal-Kunsill (KE) Nru 1522/2000 (8) u mir-Regolament tal-Kunsill (KE) Nru 2852/2000 (9) kważi waqqfet l-importazzjonijiet minn dawk il-pajjiżi, ta’ min jinnota li qabel l-impożizzjoni ta’ miżuri anti-dumping fuq l-importazzjonijiet tagħhom tal-PSF fis-suq tal-Komunità, l-Awstralja, l-Indoneżja u t-Tajlandja kellhom prezz fis-suq ta’ 8,9 % u l-Indja kellha prezz fis-suq ta’ 2,9 %. Għalhekk x’aktarx li, la darba jitneħħew il-miżuri anti-dumping, l-importazzjonijiet minn dawn il--pajjiżi terzi jerġgħu jibdew u jkunu orjentati mill-ġdid lejn is-suq tal-Komunità. Barra minn hekk, l-importazzjonijiet minn pajjiżi terzi oħra diġà għandhom sehem importanti mis-suq tal-Komunità, b'mod li jilħqu l-11 % fil-PI.
(160)
Għalhekk, minkejja d-dħul propost tad-dazji kontra t-Tajwan u l-Malażja, u meta wieħed iqis it-tmiem tal-miżuri kontra l-Awstralja, l-Indoneżja, it-Tajlandja u l-Indja, l-utenti tal-Komunità li diġà matul il-PI xtraw 84 % tal-bżonnijiet tagħhom barra l-pajjiżi kkonċernati, xorta jkunu jistgħu jserrħu fuq (jew iduru għal) fornituri importanti tal-prodott ikkonċernat fil-Komunità jew fuq fornituri oħra ewlenin li jinsabu f'pajjiżi li mhumiex soġġetti għad-dazji anti-dumping, jekk ikunu għal prodott speċifiku bħall-poliester li jinħall bil-mod (l-“LMF”).
(161)
Dan kien ikkonfermat ukoll minn wieħed mill-utenti li stqarr li l-hekk imsejjaħ LMF jista’ jiġi fornut mill-Korea jew mill-Ġappun u li ż-żewġ produtturi Ewropej jipproduċuh ukoll. Dan juri li talanqas żewġ produtturi Ewropej għandhom it-teknoloġija u jafu kif jipproduċu dak il-prodott speċifiku u li ma jistax jiġi eskluż li la darba l-prezzijiet jilħqu livell li fih l-effetti ta' dumping dannuż jitneħħew, il-produzzjoni u l-fornitura se jiżdiedu fil-Komunità.
(162)
Barra minn hekk għalkemm ċerti tipi ta’ PSF ma kinux magħmula mill-industrija Komunitarja matul ċerti perjodi, dan ma jfissirx li l-industrija Komunitarja ma tkunx f’pożizzjoni li tipproduċi dawk it-tipi. Tabilħaqq, skond it-tip ta' prodott, xi addattamenti żgħar biss tal-proċess tal-produzzjoni, li jeħtieġu investiment baxx, ikunu meħtieġa. Anzi, f’ċerti mumenti, xi tipi ta’ PSF ma kinux disponibbli għaliex il-produtturi tal-Komunità ma setgħux iwasslu l-kwantitajiet involuti fil-livelli tal-prezzijiet imnaqqsa li l-utenti kienu lesti li jħallsu.
(163)
Rigward il-livell ta’ xogħol fl-industrija tal-Komunità u l-industrija 'l bogħod mis-sors, ta’ min jinnota li fuq numru ta’ snin, l-industrija Komunitarja kienet qed tbati minn PSF impurtat bi prezz baxx, dumped, li ħoloq sitwazzjoni li fiha x-xogħol kompla naqas, kif jidher fil-premessa 99. Il-fatt li aktar nies huma impjegati fl-industrija 'l bogħod mis-sors milli fil-produzzjoni tal-PSF ma jiġġustifikax fih innifsu li l-industrija Komunitarja titqiegħed f’riskju li jista’ jkun biss inqas milli ffukat fuq ix-xogħol mill-industrija 'l bogħod mis-sors u li hi, kif muri fil-premessa 154 ta’ hawn fuq, anki vitali għall-utenti, peress li l-utenti kollha li kkooperaw xtraw parzjalment il-prodott tal-Komunità.
(164)
Rigward l-impatt li x’aktarx ikun hemm fuq il-qagħda finanzjarja ta' l-industrija 'l bogħod mis-sors, l-informazzjoni li teżisti dwar l-istruttura ta' l-ispejjeż ta' l-industrija ta' l-utent, il-livell tal-miżuri proposti u s-sehem bejn l-importazzjonijiet dumped u s-sorsi l-oħra ta' fornitura jindikaw li:
-
il-PSF jirrappreżentaw bejn 10 % u 40 % tal-prezz tal-produzzjoni ta’ l-utenti għall-prodotti 'l bogħod mis-sors;
-
id-dazju medju anti-dumping hu madwar 24,9 % għall-pajjiżi kkonċernati;
-
is-sehem ta’ l-importazzjonijiet dumped huwa 15,3 % tal-konsum totali tal-PSF.
Il-miżuri proposti għalhekk jista’ jkollhom l-impatt li jżidu l-ispejjeż tal-produzzjoni ta’ l-utenti bejn 0,4 % għal massimu ta’ 1,5 %. Din iż-żieda massima li x’aktarx ikun hemm hi meqjusa li hi relattivament baxxa meta mqabbla ma’ l-impatt pożittiv tal-miżuri proposti biex jerġgħu joħolqu kompetizzjoni effettiva fis-suq tal-Komunità.
(165)
Din l-analiżi fuq l-impatt tal-miżuri proposti fuq l-utenti għalhekk indikat li l-impożizzjoni tal-miżuri ta' anti-dumping x'aktarx mhix se tagħti bidu għal żieda fl-importazzjoni ta' prodotti rħas 'l bogħod mis-sors fil-Komunità. Din il-konklużjoni ntlaħqet ukoll fin-nuqqas ta’ kull evidenza mill-utenti kkonċernati li jsaħħu t-talba tagħhom, eż. li miżuri mgħoddija fuq dan il-prodott wasslu għal dawk l-effetti.
4. L-impatt tal-fornituri fuq il-materjal mhux maħdum
(166)
Fornitur wieħed tal-materjal mhux maħdum ikkoopera f'din il-proċedura billi ssottometta risposta għall-kwestjonarju. Hu jforni lill-industrija tal-PSF bil-PTA u l-MEG u b'mod miftuħ appoġġja l-impożizzjoni ta' dazji li jagħtu lok lill-industrija Komunitarja biex tibqa' vijabbli u biex isaħħaħ ukoll il-pożizzjoni tiegħu stess.
5. Konklużjoni dwar l-interess tal-Komunità
(167)
Meta wieħed iqis il-fatturi kollha ta' hawn fuq, u jqis il-livell tal-miżuri kif ukoll it-tmiem tal-proċeduri kontra l-Awstralja, l-Indoneżja, it-Tajlandja u l-Indja, wieħed jikkonkludi li l-impożizzjoni tal-miżuri ma jkollhiex effett negattiv sinifikanti, jekk xejn, fuq il-qagħda ta' l-utenti u ta' l-importaturi tal-prodott ikkonċernat. Ta’ min jiftakar ukoll li fil-proċeduri ta’ qabel li kienu jikkonċernaw l-istess prodott, l-adozzjoni tal-miżuri kienet ikkunsidrata li ma tmurx kontra l-interess tal-Komunità.
(168)
Fuq bażi ta’ dan, hu konkluż b’mod proviżorju li m’hemm l-ebda raġunijiet li jġiegħlu wieħed biex ma jimponix miżuri anti-dumping.
G. MIŻURI PROVIŻORJI ANTI-DUMPING
1. Livell ta’ tneħħija tal-ħsara
(169)
Fid-dawl tal-konklużjonijiet proviżorji milħuqa fir-rigward tad-dumping, il-ħsara, ir-raġuni u l-interess tal-Komunità, għandhom jiġu imposti miżuri proviżorji sabiex iżommu milli ssir aktar ħsara lill-industrija Komunitarja mill-importazzjonijiet dumped.
(170)
Għall-fini li jiġi stabbilit il-livell ta’ miżuri proviżorji, tqisu kemm il-livell ta’ dumping misjub kif ukoll id-dazju meħtieġ biex ineħħi l-ħsara li ġarrbet l-industrija Komunitarja.
(171)
Il-miżuri proviżorji għandhom ikunu imposti fuq livell suffiċjenti biex titneħħa l-ħsara kkawżata minn dawn l-importazzjonijiet mingħajr ma jinqabeż il-livell ta’ dumping misjub. Meta kien qed jiġi kkalkulat l-ammont ta’ dazju meħtieġ biex jitneħħew l-effetti ta’ dumping dannuż, tqies li kull miżura għandha tagħti lok lill-industrija Komunitarja biex tkopri l-ispejjeż tal-produzzjoni tagħha u tikseb b'mod globali qliegħ qabel it-taxxa li jista' jinkiseb b'mod raġonevoli minn industrija ta' dan it-tip fis-settur f'kundizzjonijiet normali ta' kompetizzjoni, jiġifieri fin-nuqqas ta' importazzjonijiet dumped, fuq il-bejgħ tal-prodott li jixxiebah fil-Komunità.
(172)
L-investigazzjoni kkonfermat li fin-nuqqas ta’ importazzjonijiet dumped l-industrija Komunitarja għandha tagħmel qliegħ ta’ qabel it-taxxi ta’ 5 %. Dan il-qliegħ għandu jagħti lok lill-industrija biex tkopri l-ispejjeż tagħha. Fuq bażi ta’ dan, prezz mhux dannuż ġie kkalkulat għall-industrija Komunitarja tal-prodott simili. Il-prezz mhux dannuż inkiseb billi ġie magħdud l-ammont ta' qliegħ ta' 5 % imsemmi hawn fuq mal-prezz tal-produzzjoni.
(173)
Iż-żieda meħtieġa fil-prezz imbagħad ġiet iddeterminata fuq bażi ta’ paragun tal-prezz ta' l-importazzjoni medju kkalkulat, kif stabbilit għall-kalkoli ta' qtugħ fil-prezz, mal-prezz medju mhux dannuż. Kull differenza li toħroġ minn dan il-paragun imbagħad ġiet imfissra bħala persentaġġ tal-valur ta' importazzjoni CIF medju.
2. Miżuri proviżorji
(174)
Fid-dawl ta’ dan preċedenti, hu meqjus li dazju proviżorju anti-dumping għandu jkun impost fuq il-livell ta’ l-ammont ta’ dumping misjub, iżda m’għandux ikun aktar mil-livell ta’ ħsara kkalkulat hawn fuq skond l-Artikolu 7(2) tar-Regolament bażiku.
(175)
Ir-rati ta’ dazji anti-dumping tal-kumpaniji individwali speċifikati f’dan ir-Regolament ġew stabbiliti fuq bażi tas-sejbiet minn din l-investigazzjonijiet. Għalhekk, jirriflettu l-qagħda li nstabet waqt dawn l-investigazzjonijiet fir-rigward tal-kumpaniji li kkooperaw. Dawn ir-rati ta’ dazju (kuntrarjament għad-dazju li jifdal applikabbli għall-“kumpaniji l-oħra kollha”) għalhekk huma applikabbli b’mod esklussiv għall-importazzjonijiet tal-prodotti li joriġinaw fil-pajjiżi kkonċernati u magħmula mill-kumpaniji u b’hekk mill-entitajiet speċifiċi legali msemmija. Prodotti importati magħmula minn xi kumpanija oħra li mhix imsemmija b’mod speċifiku fil-parti operattiva ta’ dan ir-Regolament b’isimha u l-indirizz tagħha, inkluż l-entitajiet marbuta ma’ dawk imsemmija b’mod speċifiku, ma jistgħux jibbenefikaw minn dawn ir-rati u għandhom ikunu soġġetti għar-rata ta' dazju applikabbi għall-“pajjiżi l-oħra kollha”.
(176)
Kull talba li tikkonċerna l-applikazzjoni tar-rati ta’ dazju anti-dumping ta’ dawn il-kumpaniji individwali (eż. wara tibdil fl-isem ta’ l-entità jew wara li twaqqfet produzzjoni ġdida jew entitajiet tal-bejgħ) għandha tiġi indirizzata lill-Kummissjoni (10) minn issa 'l quddiem bl-informazzjoni kollha rilevanti, b'mod speċjali kull bidla fl-attivitajiet tal-kumpanija marbuta mal-produzzjoni, bejgħ domestiku u ta' l-esportazzjoni marbuta ma' pereżempju dak it-tibdil fl-isem jew ma' dak it-tibdil fil-produzzjoni u l-entitajiet tal-bejgħ. Jekk jixraq, ir-Regolament se jkun b’dak il-mod emendat billi tiġi aġġornata l-lista tal-kumpaniji li qed jibbenefikaw mir-rati ta’ dazju individwali.
(177)
Sabiex ikun assigurat li jkun infurzat sew id-dazju kontra l-iddampjar, il-livell ta’ dazju li jifdal m’għandux japplika għall-produtturi esportaturi li ma jikkooperawx, iżda anki għal dawk il-produtturi li ma kellhom l-ebda esportazzjoni lejn il-Komunità matul il-PI. Minkejja dan, fir-rigward tal-produtturi esportaturi fil-Malażja, li għalihom l-ebda teħid ta' kampjuni ma ġie applikat, dawk il-kumpaniji ta' l-aħħar huma mistiedna, meta jissodisfaw ir-rekwiżit ta' l-Artikolu 11(4) tar-Regolament bażiku, it-tieni paragrafu, biex jippreżentaw talba skond dak l-Artikolu sabiex il-qagħda tagħhom tiġi eżaminata b’mod individwali.
Id-dazji anti-dumping proposti huma dawn li ġejjin:
Pajjiż
Kumpanija
Dazju anti-dumping (f’ %)
Il-Malażja
Hualon Corportaion (M) Sdn. Bhd.
Level 9 Wisma Goldhill 67 Jalan
Raja Chualan
50200 Kuala Lumpur
12,4
Penfibre Sdn. Bhd.
Lot 109-114
Prai Free Industrial Zone 1
13600 Prai, Penang
14,7
It-Tajwan
23,0
Il-kumpaniji l-oħra kollha
Chung Shing Textile Co., Ltd.
No 463, Hua Cheng Road,
Hsin Chuang City
Taipei Hsien
16,5
Far Eastern Textile Ltd.
33Fl, No 207, Sec. 2,
Tun Hwa South Road
Taipei
29,5
Nan Ya Plastics Corporation
5Fl, No. 201,
Tung Hwa North Road
Taipei
29,5
Shing Ming Ind., Co., Ltd.
No 330, Ho Shin Rd,
Chu-Nan, Miao-Li
16,5
Shingkong Synthetic Fibres Corporation
8Fl, No 123, Sec. 2,
Nanking E. Road
Taipei
16,5
Tainan Spinning Co., Ltd.
4Fl, No 560, Sec. 4,
Chung Hsia e. Road
Taipei
16,5
Tung Ho Spinning Weaving & Dyeing Co., Ltd.
13Fl, No 376, Sec. 4,
Jen Ai Rd
Taipei
14,7
Tuntex Distinct Corporation
16Fl, No. 90, Sec 1,
Hsin-Tai 5th Rd Hsichih
Taipei County
18,2
Tuntex Synthetic Corporation
16Fl. No 90, Sec 1,
Hsin-Tai 5th Rd Hsichih
Taipei County
18,2
True Young Co., Ltd.
8, Li Hsing St. Erch Chen Village
Kwantien Hsiang
Tainan Hsien, 720
29,5
All other companies
29,5
H. DISPOŻIZZJONI FINALI
(178)
Fl-interess li jkun hemm amministrazzjoni soda, għandu jiġi stabbilit perjodu li fih il-partijiet interessati, li taw isimhom fiż-żmien stipulat speċifikat fl-avviż tal-bidu, jistgħu jagħtu l-fehmiet tagħhom bil-miktub u jitolbu li jinstemgħu. Barra minn hekk, wieħed għandu jgħid li s-sejbiet li jikkonċernaw l-impożizzjoni tad-dazji magħmula għall-finijiet ta’ dan ir-Regolament huma proviżorji u jista’ jkun li jkollhom jerġgħu jitqiesu għall-finijiet ta’ kwalunkwe miżuri definittivi.
ADOTTAT DAN IR-REGOLAMENT:
Artikolu 1
1. Hawnhekk qed jiġi impost dazju proviżorju anti-dumping fuq il-fibri tal-poliesteri ta' qisien ta' qosor predeterminat, mhux imqardxa, mhux mimxuta jew inkella pproċessati għall-brim f’ħajt skond il-kodiċi NM 5503 20 00, li joriġinaw fil-Malażja u t-Tajwan.
2. Ir-rata tad-dazju proviżorju anti-dumping għall-prezz nett, b’xejn fuq il-fruntiera tal-Komunità, qabel id-dazju, tal-prodotti deskritti fil-paragrafu 1, għandha tkun kif ġej:
Pajjiz
Fabbrikant
Rata ta’ dazju (%)
Kodiċi supplimentari Taric
Il-Malażja
Hualon Corporation (M) Sdn. Bhd.
Level 9 Wisma Goldhill 67 Jalan
Raja Chualan
50200 Kuala Lumpur
12,4
A796
Penfibre Sdn. Bhd.
Lot 109-114
Prai Free Industrial Zone 1
13600 Prai, Penang
14,7
A797
Il-kumpaniji l-oħra kollha
23,0
A999
It-Tajwan
Chung Shing Textile Co., Ltd.
No 463, Hua Cheng Road,
Hsin Chuang City
Taipei Hsien
16,5
A798
Far Eastern Textile Ltd.
33Fl, No 207, Sec. 2,
Tun Hwa South Road
Taipei
29,5
A799
Nan Ya Plastics Corporation
5Fl, No. 201,
Tung Hwa North Road
Taipei
29,5
A800
Shing Ming Ind. Co., Ltd.
No 330, Ho Shin Rd,
Chu-Nan, Miao-Li
16,5
A801
Shingkong Synthetic Fibres Corporation
8Fl, No 123, Sec. 2,
Nanking E. Road
Taipei
16,5
A802
Tainan Spinning Co., Ltd.
4Fl, No 560, Sec. 4,
Chung Hsia e. Road
Taipei
16,5
A803
Tung Ho Spinning Weaving & Dyeing Co., Ltd.
13Fl, No 376, Sec. 4,
Jen Ai Rd
Taipei
14,7
A804
Tuntex Distinct Corporation
16Fl, No. 90, Sec 1,
Hsin-Tai 5th Rd Hsichih
Taipei County
18,2
A805
Tuntex Synthetic Corporation
16Fl. No. 90, Sec 1,
Hsin-Tai 5th Rd Hsichih
Taipei County
18,2
A806
True Young Co., Ltd.
8, Li Hsing St. Erch Chen Village
Kwantien Hsiang
Tainan Hsien, 720
29,5
A807
Il-kumpaniji l-oħra kollha
29,5
A999
3. Sakemm mhux speċifikat mod ieħor, id-dispożizzjonijiet fis-seħħ li jikkonċernaw id-dazji doganali għandhom japplikaw.
4. Il-ħelsien tal-prodott msemmi fil-paragrafu 1 biex jidħol fis-suq tal-Komunità għandu jkun suġġett għad-dispożizzjonijiet ta’ sigurtà, ekwivalenti għall-ammont ta’ dazju proviżorju.
Artikolu 2
Mingħajr ħsara għall-Artikolu 20 tar-Regolament (KE) Nru 384/96, il-partijiet interessati jistgħu jagħtu l-fehmiet tagħhom bil-miktub u japplikaw biex jinstemgħu b’mod orali mill-Kummissjoni fi żmien xahar minn meta jidħol fis-seħħ dan ir-Regolament.
Skond l-Artikolu 21(4) tar-Regolament (KE) Nru 384/96, il-partijiet ikkonċernati jistgħu jikkummentaw dwar l-applikazzjoni ta’ dan ir-Regolament fi żmien xahar minn meta jidħol fis-seħħ.
Artikolu 3
Dan ir-Regolament għandu jidħol fis-seħħ l-għada li jiġi ppubblikat fil-Ġurnal Uffiċjali ta’ l-Unjoni Ewropea.
L-Artikolu 1 ta’ dan ir-Regolament għandu japplika għal perjodu ta’ sitt xhur.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 22 ta’ Diċembru 2006.